
הכנסת העשרים
מושב שלישי
<פרוטוקול מס' 810>
מישיבת ועדת הכספים
יום שני, כ' באלול התשע"ז (11 בספטמבר 2017), שעה 10:30
<סדר היום:>
<פיטורי עובדי חיפה כימיקלים>
<הצעה לסדר-היום בנושא: "גילויים חדשים על סכנת האמוניה במפרץ חיפה והכרזה על אזור מפרץ חיפה כנפגע זיהום אוויר">
נכחו:

<חברי הוועדה:> 
משה גפני – היו"ר
מיכל בירן

איתן ברושי

רועי פולקמן

מיקי רוזנטל

חברי הכנסת:

דב חנין

יעל כהן-פארן
איילת נחמיאס-ורבין

<מוזמנים:> 
	רומן סטרלצין
	–
	רע"ן חומ"ס, משרד הביטחון

	יערה למברגר
	–
	יעוץ וחקיקה, משרד המשפטים

	יעל בן עמוס
	–
	עו"ד לשכה המשפטית, המשרד להגנת הסביבה

	שולי נזר
	–
	אשכול תעשיות, המשרד להגנת הסביבה

	לבנה קורדובה
	–
	אגף איכות אוויר ושינוי אקלים, המשרד להגנת הסביבה

	גדי מרגלית
	–
	מנכ"ל, עיריית חיפה

	עמרי שיפרון
	–
	עוזר ראש העיר, עיריית חיפה

	חיים נחמן
	–
	מנהל מתקן ייצור, חיפה כימיקלים צפון

	אמיל לוגסי
	–
	מנהל מתקן ייצור, חיפה כימיקלים צפון

	ניר יצחקי
	–
	סמנכ"ל משאבים, חיפה כימיקלים צפון

	יורם ראבד
	–
	יועץ משפטי, חיפה כימיקלים צפון

	איתי ראבד
	–
	יועץ משפטי, חיפה כימיקלים צפון

	אייל שמריהו
	–
	נציג עובדים, חיפה כימיקלים צפון

	שלומי עוזר
	–
	נציג עובדים, חיפה כימיקלים צפון

	אלצ'ין שגייב
	–
	עובד ייצור, חיפה כימיקלים צפון

	דניס סרזין
	–
	עובד ייצור, חיפה כימיקלים צפון

	עמי וטורי
	–
	מזכיר ארגוני, כוח לעובדים

	ישראל ליבוביץ
	–
	חבר וועד חיפה כימיקלים, כוח לעובדים

	אליהו לוטטי
	–
	חבר וועד חיפה כימיקלים, כוח לעובדים

	סייף עג'אג'
	–
	חבר וועד חיפה כימיקלים, כוח לעובדים

	עידית שבתאי סידיס
	–
	שדלן/ית (פוליסי בע''מ) מייצג/ת את חיפה כימיקלים

	דפנה פביאן
	–
	שדלן/ית (פוליסי בע''מ) מייצג/ת את חיפה כימיקלים

	יובל אלגד
	–
	שדלן/ית

	רחל יעל וידל
	–
	שדלן/ית



<ייעוץ משפטי: >
שגית אפיק
אייל לב ארי

<מנהל/ת הוועדה:>
טמיר כהן
<רישום פרלמנטרי:>
אסתר מימון
<פיטורי עובדי חיפה כימיקלים>
<הצעה לסדר-היום בנושא: "גילויים חדשים על סכנת האמוניה במפרץ חיפה והכרזה על אזור מפרץ חיפה כנפגע זיהום אוויר", של ח"כ  משה גפני, ג'מאל זחאלקה, אכרם חסון, מיכל רוזין, עודד פורר, יעל כהן-פארן (מס' 359).>
<היו"ר משה גפני:>
רבותי, אני מחדש את הישיבה. אנחנו עוסקים בסעיפים 2. ו-3. בסדר היום, פיטורי עובדי חיפה כימיקלים, והצעה לסדר זה המשך דיון לגבי סכנת האמוניה במפרץ חיפה. אני לא פותח דיון על זה.
<איתן ברושי (המחנה הציוני):>
מי מייצג את הממשלה? האם אפשר לדעת?
<היו"ר משה גפני:>
מה ממשלה עכשיו? איך הגעת לממשלה?

<איתן ברושי (המחנה הציוני):>
אין להם מה להגיד?

<מיכל בירן (המחנה הציוני):>
אין אף אחד מאיכות הסביבה?

<היו"ר משה גפני:>
יש. כנראה. הנושא עכשיו הוא בעיקר העובדים. העובדים בדרום ממשיכים לעבוד, העובדים בצפון קיבלו מכתבים לשימוע, כפי שהבנתי. אני מבקש לדעת איפה אנחנו עומדים עם העניין הזה. מי נמצא מהממשלה?

<איתן ברושי (המחנה הציוני):>
כולם נסעו לדרום אמריקה?

<היו"ר משה גפני:>
לא. האישה מרימה יד, ואתה אומר "נסעו לדרום אמריקה". הנה, היא פה.

<איתן ברושי (המחנה הציוני):>
לא ראיתי.

<שולי נזר:>
אני מהמשרד להגנת הסביבה, אני לא מייצגת את כלל הממשלה, אני חייבת לציין.

<היו"ר משה גפני:>
מי שמייצג את כלל הממשלה זה אני.

<איתן ברושי (המחנה הציוני):>
באמת?

<היו"ר משה גפני:>
אני מבקש שתייצגי את המשרד להגנת הסביבה.

<מיכל בירן (המחנה הציוני):>
לפני שמתחילים נראה את כל הגורמים הרלוונטיים. מי מייצג פה את עיריית חיפה?

<היו"ר משה גפני:>
אני לא שואל לפני זה. אני יודע מי מייצג? נראה. את המשרד להגנת הסביבה?

<שולי נזר:>
אני סמנכ"לית המשרד להגנת הסביבה, ואני אוכל לענות על שאלות.

<היו"ר משה גפני:>
מצוין. לא שאלות. אני רוצה שתגידי לנו איפה זה עומד, מה עם העובדים. בבקשה, כמו בפעם הקודמת, באומץ. תגידי את האמת.

<שולי נזר:>
אין לי שום עדכון לגבי העובדים, אנחנו לא עוסקים בזה.
<היו"ר משה גפני:>
לגבי מכל האמוניה, איפה זה עומד?

<שולי נזר:>
לגבי המיקום שלו?

<אמיל לוגסי:>
אני יכול לעדכן? אני אחראי על המכל.
<היו"ר משה גפני:>
רגע.

<שולי נזר:>
אנחנו ניתן עדכון על הסטטוס של הריקון. יש פה ראש אגף - - -

<היו"ר משה גפני:>
כן, בבקשה.

<מיכל בירן (המחנה הציוני):>
לא רק הריקון, היה אמור להיות תהליך שלם שבו מגיעים לכאן עם חלופה מוסכמת. אנחנו בכל פעם חוזרים לכאן ועדיין אין חלופה מוסכמת.

<היו"ר משה גפני:>
מיכל, אני אשאל אותה. את הצגת פה שלוש חלופות בוועדה, נכון?

<שולי נזר:>
לא אני, אבל זה בסדר, זה לא משנה לצורך העניין. המשרד הציג שלוש חלופות שהוא אישר לטווח הקצר. על זה אתה מדבר?

<היו"ר משה גפני:>
לטווח הקצר ולטווח הארוך.

<שולי נזר:>
אני אתן עדכון על החלופות.
<היו"ר משה גפני:>
בבקשה. איזו הצעה התקבלה?

<שולי נזר:>
קודם כול, הריקון של המכל מתקדם. הפאזה הנוזלית רוקנה במלואה, עכשיו יש ריקון של הפאזה הגזית. יש שם לפיד שכרגע אפילו בוער ושורף את האדים. העדכון שקיבלנו אתמול, במסגרת ישיבה של  המנחה הלאומי מחברת חיפה כימיקלים, הוא שיש צפי שיעמדו בלוחות הזמנים שנתן בית המשפט, והריקון יושלם - - -
<יעל כהן-פארן (המחנה הציוני):>
מה הפליטות שיש באוויר?

<שולי נזר:>
פליטות של תוצרי בערה של שריפה של אדי אמוניה. את רוצה לדעת איזה מזהמים בדיוק?

<היו"ר משה גפני:>
לא, לא, לא. זה לא הדיון עכשיו. אני רוצה לדעת איזה מהחלופות התקבלה. עם כל הכבוד, עומדת מדינה שלמה - - -

<שולי נזר:>
יהיה מענה. תקבלו עדכון.
<מיכל בירן (המחנה הציוני):>
אנחנו חוזרים שוב ושוב לדיון, ובסך-הכול ביקשנו – אנחנו לא מומחים בזה – שאתם, מי שאמון על זה, תגיעו להסכמה עם כל הגורמים הרלוונטיים מה החלופה הרלוונטית. אנחנו לא יכולים ללחוץ על הבעלים כשאתם לא מגיעים בסוף למסקנה מה החלופה העדיפה. מהי?
<איילת נחמיאס ורבין (המחנה הציוני):>
הם מגיעים להסכמה ואז חותכים להם - - - אף אחד לא באמת יודע.
<היו"ר משה גפני:>
תשובה.

<שולי נזר:>
התשובות ידועות, ברורות, ואפילו מגובות בהחלטת ממשלה, אז אולי תתנו לי רגע.
<היו"ר משה גפני:>
אני שואל שאלות עכשיו.
<איילת נחמיאס ורבין (המחנה הציוני):>
אין חוות-דעת של היועץ המשפטי - - -
<היו"ר משה גפני:>
יש. בטח שיש.

<איילת נחמיאס ורבין (המחנה הציוני):>
האם ראינו אותה?

<היו"ר משה גפני:>
לא, אבל היא הגיעה אלי. אמרתי בישיבה הקודמת שהוא אמר שהוא לא יעביר לי, בהוראה של המשנה ליועץ המשפטי לממשלה, ארז קמיניץ. התקשרתי אליו, אז הוא אמר: בקושי אתה מדבר אתי כבר אתה מתראיין לעיתון "גלובוס" - - -
<איילת נחמיאס ורבין (המחנה הציוני):>
נכון.

<היו"ר משה גפני:>
מה נכון?

<איילת נחמיאס ורבין (המחנה הציוני):>
עשית טוב.
<היו"ר משה גפני:>
לא עשיתי.

<איילת נחמיאס ורבין (המחנה הציוני):>
זה לא אתה, נכון.

<היו"ר משה גפני:>
זה גם לא היה. הבעיה היא שאמרתי את זה בישיבה הקודמת בתחילת הישיבה, שהם רוצים מערכת יחסים אתנו ולא נותנים לנו את חוות הדעת. אמרתי לו: לא התראיינתי לעיתון "גלובס", היה פה כתב של "גלובס", והוא כתב את מה שאמרתי פה. הוא העביר לי את חוות הדעת, היה שם קטע שאת הקטע הזה הם לא רצו להעביר, ניגוד עניינים וכו'. הוא אמר לי בטלפון, אבל זה לא כתוב בנייר. אם את רוצה, אפשר להעביר את זה, זה בסדר.

<איילת נחמיאס ורבין (המחנה הציוני):>
אני חושבת שאנחנו צריכים להבין - - -

<היו"ר משה גפני:>
אין בעיה. אני מבקש לדעת מה מבין החלופות הצעתם שיהיה? הרי ישבתם הרבה פעמים, ישבה החברה, ישב המשרד להגנת הסביבה, ישב משרד המשפטים כמובן וישבה עיריית חיפה. מה המסקנה?

<שולי נזר:>
המסקנה נורא פשוטה וברורה. קודם אני רוצה ליישר קו עם העובדות. המשרד קיבל לבדיקתו מחברת חיפה כימיקלים 11 חלופות, חלופות גם לטווח הקצר וגם לטווח הארוך. כל החלופות אושרו על-ידי המשרד, זה כולל חלופות גם לטווח הקצר וגם לטווח הארוך. אם תרצו – אני חושבת שגם העברנו – נוכל לתת לכם טבלה עם כל החלופות, הצגנו אותן בהרבה מקומות, כולל בממשלה. 

לגבי חלופות לטווח הקצר, להבנתנו יש כרגע שלוש חלופות רלוונטיות למימוש לטווח קצר, וחלופה רביעית נוספת שהוגשה אלינו והבדיקה שלה אמורה להסתיים בזמן הקרוב. 
שלוש החלופות לטווח הקצר אושרו על-ידי המשרד ודורגו מבחינת סדר עדיפות בטיחותי בלבד. זאת אומרת, מהחלופה הבטוחה ביותר לחלופה הבטוחה פחות. דורגו, הוצגו לממשלה ובאות לידי ביטוי בהחלטת הממשלה בתעדוף שלה.

<מיכל בירן (המחנה הציוני):>
כולן סבירות מבחינתכם?

<שולי נזר:>
אני אחזור עוד פעם על מה שאמרתי, כל 11 החלופות אושרו על-ידינו ויש שם חלופות לטווח קצר, חלופות לטווח ארוך, חלופות שכנראה אפילו לא ישימות. מתוכן יש שלוש חלופות לטווח הקצר, שלושתן קבילות ואושרו על ידינו.
הוספתי שהוספה חלופה נוספת וקוראים לה בקיצור "חלופת מכליות הכביש", זו חלופה שנמצאת בבדיקה. יש לנו חוות-דעת מהמומחים שעובדים עבור המשרד ובוחנים את החלופות האלה.
<איילת נחמיאס ורבין (המחנה הציוני):>
- - -  חוות הדעת - - -
<היו"ר משה גפני:>
לא, חוות הדעת היתה האם אפשר לתת אישור על הרעלים אפילו שאין רישוי עסקים.
<שולי נזר:>
נַעֲשָׂה גם דיון במנחה הלאומי ואני מעריכה שבימים הקרובים - - -

<איילת נחמיאס ורבין (המחנה הציוני):>
אתמול.

<שולי נזר:>
נכון מאוד. ובימים הקרובים, אחרי שכמובן נציג את הדברים לשר, גם ניתן חוות דעת על החלופה הזאת. אני אציין שכל החלופות נבדקות על-ידינו, באותו אופן, על-פי אותן אמות מידה.

<יעל כהן-פארן (המחנה הציוני):>
יש סיכונים - - -
<היו"ר משה גפני:>
מחר - - -

<שולי נזר:>
אנחנו מסכימים לכל החלופות, לא אחת, והן מפורסמות.

<איתן ברושי (המחנה הציוני):>
יש החלטת ממשלה שקובעת מהו הפתרון, אז מה כל הדיון הזה? גפני, ממשלת ישראל קיבלה החלטה, יש לה - - -
<קריאות:>
- - -

<איתן ברושי (המחנה הציוני):>
גפני, אם זה לא דיוני סרק, יש החלטת ממשלה - - -

<היו"ר משה גפני:>
בסדר, אז מה?

<איתן ברושי (המחנה הציוני):>
אנחנו עושים אובר רולינג?
<היו"ר משה גפני:>
כן, אנחנו דנים.

<יעל כהן-פארן (המחנה הציוני):>
החלטת הממשלה לא ישימה, ברושי.
<מיקי רוזנטל (המחנה הציוני):>
זה עניין של משילות.

<קריאות:>
- - -

<היו"ר משה גפני:>
חבר'ה, תירגעו. יש בעיות אחרות של משילות, לא זה.
<מיקי רוזנטל (המחנה הציוני):>
גם זה.

<היו"ר משה גפני:>
גם זה, בסדר.

<מיקי רוזנטל (המחנה הציוני):>
גם זה. זה סימפטום של משילות הממשלה. ממש זה.
<היו"ר משה גפני:>
האם את יכולה להגיד מה החלופה המועדפת שלכם או שתי החלופות המועדפות עליכם, עוד לפני שאתם מראים את זה לשר?

<שולי נזר:>
ודאי. 
<היו"ר משה גפני:>
מה? תגידי.

<שולי נזר:>
זה מופיע גם בהחלטת הממשלה. החלופה שאנחנו מצאנו כבטיחותית ביותר, ואם תרצה, אני גם אתאר את התהליך - - -
<איתן ברושי (המחנה הציוני):>
 במכליות הקטנות.
<קריאות:>
- - -

<שולי נזר:>
אני רק אסיים את המשפט - - -

<היו"ר משה גפני:>
לא לסיים את המשפט, להגיד.

<שולי נזר:>
זו החלופה שכוללת אונייה קטנה בהזרמה ישירה באמצעות צינור לחיפה כימיקליים צפון ומשם לחיפה כימיקלים דרום. זו חלופה שאפשר כמובן להציג.
<היו"ר משה גפני:>
זו החלופה שאתם ממליצים עליה?
<שולי נזר:>
זו החלופה שנמצאה כבטוחה ביותר אחרי שעשינו הערכות סיכונים. זה דבר אחד. דבר שני, בחנו השלכות תפעוליות על-ידי זה שהתייעצנו עם מומחים מהעולם שמכירים פעילויות כאלה ויש להם מומחיות בנושא.
<מיכל בירן (המחנה הציוני):>
סליחה, לא היית ברורה. העברה מהצפון לדרום – באיזה אופן?

<קריאות:>
- - -

<מיקי רוזנטל (המחנה הציוני):>
זה מה שהיה עד היום.
<שולי נזר:>
אני חושבת שזה נושא רציני ומורכב, תנו לי להשלים משפט.

<היו"ר משה גפני:>
אם אפשר, חברים, לא להפריע לה. היא מביאה את הפתרונות. בבקשה. אל תהיי במתח, תחייכי. בבקשה.

<שולי נזר:>
יש היום, לפחות בכל מה שקשור למשרד להגנת הסביבה, פתרון בטוח ונכון לבעיית האמוניה. יש שם קשיים, צריך לבוא בשיח עם עיריית חיפה ולראות איך פותרים את הקשיים שנוגעים בעיקר, להבנתי, לרישוי.

<מיכל בירן (המחנה הציוני):>
מה זה - - -

<היו"ר משה גפני:>
רגע. רגע. רגע. מיכל, דקה. תני לה להשלים.

<שולי נזר:>
זו חלופה שמבחינה בטיחותית, בכל מה שקשור לדוחות שהמשרד עושה, נמצאה כחלופה גם קבילה וגם חלופה עם הכי פחות סיכונים. כן נדגיש, וזה המקום לעשות את זה, אם כי זה פחות רלוונטי לחודשים הקרובים, שהחלופה הכי בטוחה והכי נכונה - - -

<היו"ר משה גפני:>
שנייה.

<שולי נזר:>
- - - זו הקמה של מפעל שיספק אמוניה. זו החלופה הכי נכונה.

<היו"ר משה גפני:>
למה זה לא מתבצע?
<מיכל בירן (המחנה הציוני):>
זה לא אשמתם. ההנהלה חיבלה בזה.

<היו"ר משה גפני:>
תני לה לענות.

<שולי נזר:>
יש כל מיני סיבות. אני לא יודעת.

<היו"ר משה גפני:>
מה הסיבות?

<שולי נזר:>
אין לי מושג. בפועל מה שקרה שפרסמנו מכרז ולא הוגשו - - -

<היו"ר משה גפני:>
לא שמעתי.

<שולי נזר:>
המדינה פרסמה מכרז להקמת המפעל ולא היו מציעים. יש כל מיני סיבות.
<היו"ר משה גפני:>
איילת, רצית לשאול משהו? בקצרה.

<איילת נחמיאס ורבין (המחנה הציוני):>
אני חייבת להבין משהו ואני רוצה לשמוע את זה ממך ולא מהנהלת החברה כרגע. למה האיזוטנקרים הם לא החלופה הטובה ביותר גם בעיניכם? ככל שאני לומדת ושומעת, על פניו האיזוטנקרים יכולים להיות פתרון מצוין. אני גם יודעת שבכי"ל משתמשים בזה. למה מקצועית בעיניכם זה לא פתרון טוב?
<שולי נזר:>
קודם כול, אני רוצה להתחיל מהסוף. הפתרון הזה, כמו שאמרתי קודם, כמו שאר החלופות, אושר על-ידינו. יש לנו הערכות סיכונים שעשינו, יש לנו חוות דעת ממומחים בינלאומיים, בדקנו מה נעשה בעולם, התייעצנו עם כל הרגולטורים שעוסקים בחומרים מסוכנים בממשלה, (להלן – המנחה הלאומי), ומסקנתנו, והיא מובאת בחוות דעת מאוד-מאוד חד-משמעית, שזו חלופה שהיא יותר מסוכנת. 

<מיכל בירן (המחנה הציוני):>
איילת, זה בסדר מבחינתם, זה קיבל אישור. בואי לא נהפוך את הדיון לדיון בטיחותי, כי זה לא המקום.
<איילת נחמיאס ורבין (המחנה הציוני):>
מיכל, מאוד חשוב להגיד, כי על פניו זו החלופה המידית והכי פשוטה - - -
<אמיל לוגסי:>
זה לא נכון.

<קריאה:>
ממש לא הכי מידית.

<איילת נחמיאס ורבין (המחנה הציוני):>
וזאת החלופה שגם ראש עיריית חיפה, לפחות נכון להיום, לא התנגד לה, מיכל, אז אני רוצה להבין את זה.

<היו"ר משה גפני:>
תשובה. מה את אומרת לגבי האיזוטנקרים?

<שולי נזר:>
אמרתי דברים נורא ברורים. 

<היו"ר משה גפני:>
כן, אבל אני לא כל-כך הבנתי.

<איילת נחמיאס ורבין (המחנה הציוני):>
אני רוצה להבין - - -
<היו"ר משה גפני:>
למה את לא מתחשבת בי? בגלל שלא למדתי ליב"ה? זו הסיבה?

<שולי נזר:>
אז אני אומרת - - -

<היו"ר משה גפני:>
תעשי טובה, תחזרי בשבילי. אני מבקש טובה. אמרת שהאיזוטנקרים, זה לא עומד אצלכם, זו חלופה - - -

<שולי נזר:>
אנחנו אישרנו את חלופת האיזוטנקרים. עם זאת, אני אומרת את זה בצורה הכי ברורה שיש, זו החלופה, לפי הבדיקות שעשינו, ומניתי איזה – אם את רוצה אני אחזור על זה – עשינו גם הערכות סיכונים - - -

<איילת נחמיאס ורבין (המחנה הציוני):>
אני הבנתי. הוא לא למד ליב"ה, בגלל זה תחזרי...

<היו"ר משה גפני:>
מה שנכון – נכון.

<שולי נזר:>
אנחנו נשמח להציג את חוות הדעת.

<היו"ר משה גפני:>
את מדלגת על המסקנה.

<שולי נזר:>
לא, אני לא - - -

<היו"ר משה גפני:>
שהיא לא בטיחותית? זה מה שאמרת?

<שולי נזר:>
היא פחות בטיחותית, או בעברית היא יותר מסוכנת. למה היא יותר מסוכנת? יש הנמקות רבות. אם את רוצה, נציג לך את זה. זה לא משהו שניתן במשפט אחד לתמצת.

<איתן ברושי (המחנה הציוני):>
בפעם הקודמת הם הציגו שלא ניתן לספק את שני המכלים לשני המפעלים, גם בדרום וגם בצפון, ולכן הדרום - - -

<היו"ר משה גפני:>
איתן, תן לי רגע למצות את זה.

<איתן ברושי (המחנה הציוני):>
יש גבול כמה פעמים אפשר לחזור פה ונשלח אותם הביתה בלי תשובות.
<היו"ר משה גפני:>
איתן, מה אתה רוצה, שאני לא אעשה את הדיון הזה? מה אתה רוצה לעשות?
<איתן ברושי (המחנה הציוני):>
הסבירו פה לכולם - - -

<היו"ר משה גפני:>
איתן.

<איתן ברושי (המחנה הציוני):>
זה כתוב.

<היו"ר משה גפני:>
החלופה הכי טובה מבחינתכם זו אונייה קטנה, נכון? מה שאמרת בהתחלה?

<שולי נזר:>
אונייה קטנה והזרמה.

<היו"ר משה גפני:>
אבל מה נעשה - - -

<שולי נזר:>
אדוני היושב-ראש, תן לי לדייק. יש גם חלופות שכוללות אונייה קטנה ומכליות כביש, וזה דבר שנבחן על-ידינו. אני מדגישה שוב. האיזוטנקים אושר על-ידינו. האישורים שלנו הם לא החסם היום למציאת פתרון.

<היו"ר משה גפני:>
הגב' שולי נזר, אני לא חוזר עכשיו על הדיון של כל מה שהיה. אם את אומרת שיש לכם פתרון, עשיתם מכרז, ואף אחד לא השתתף במכרז, אז הפתרון כמאן דליתא.

<איתן ברושי (המחנה הציוני):>
אף אחד לא יכול לכפות רישוי עסקים.
<מיכל בירן (המחנה הציוני):>
איתן, אנחנו לא מדברים על זה עכשיו, אנחנו מדברים על הסיבה שלא הוקם המפעל, ואין הסכמה על זה. הנהלת החברה חיבלה בזה במזיד, כשהיה מי שהיה מוכן לפתוח את המפעל הזה, והמדינה היתה מוכנה לשים על זה הרבה כסף. הם לא הסכימו להתחייב לקנות את האמוניה. זה מה שהיה, וצריך להגיד את האמת.
<היו"ר משה גפני:>
הגב' נזר.

<יורם ראבד:>
גפני, במודע אנחנו לא מתערבים באמירות.

<היו"ר משה גפני:>
אתם לא מתערבים בשום דבר, עד שאתם לא מקבלים רשות דיבור. אתם באים לפה כשאתם יודעים שאתם הולכים לחטוף על הראש, ובגלל זה באתם.

<יורם ראבד:>
אנחנו מודים לכבודו.

<היו"ר משה גפני:>
הלא דבר.

<היו"ר משה גפני:>
הגב' נזר, אמרת שבמכרז הזה לא השתתף אף אחד.
<שולי נזר:>
אדוני היושב-ראש, עשיתי הפרדה בין הפתרונות לטווח הקצר לבין הפתרונות לטווח הארוך.
<היו"ר משה גפני:>
הבנתי. תודה רבה. בבקשה, עו"ד יורם ראבד.
<יורם ראבד:>
תאמר לי מה שאלתך, ואענה.
<היו"ר משה גפני:>
שאלתי למה לא עובד העניין הזה?

<יורם ראבד:>
מסיבה מאוד פשוטה, ההמלצה הראשונה, כפי שנאמר פה, על-ידי המשרד לאיכות הסביבה, ההמלצה הבטוחה ביותר, זו אונייה קטנה עם הזרמה ישירה למפעל.

<מיכל בירן (המחנה הציוני):>
פתרונות לטווח קצר.
<יורם ראבד:>
לטווח קצר, ברור. כרגע אנחנו עוסקים בטווח הקצר, אנחנו רוצים להחזיר עובדים לעבודה. הפתרון הזה מצריך רישיון עסק והיתר בנייה. רישיון עסק והיתר בנייה זה בידי עיריית חיפה.

<מיקי רוזנטל (המחנה הציוני):>
לצינור?

<היו"ר משה גפני:>
למה צריך רישיון עסק?

<קריאות:>
- - -

<יורם ראבד:>
אני אסביר. חבר הכנסת גפני, אני אסביר שוב. ברגע שמגיעה אונייה לנמל, היא צריכה להזרים את האמוניה למפעל. הצינור שעובר בתוך המפעל והמפעל עצמו צריכים רישיון עסק. רישיון העסק הזה נשלל, אין למפעל היום רישיון עסק, גם אין לו היתר בנייה לחלק מהדברים.

<היו"ר משה גפני:>
האונייה לא צריכה רישיון עסק.
<יורם ראבד:>
האונייה זה בנמל חיפה. אונייה נכנסת לנמל היא כמו כל אונייה אחרת שנכנסת לנמל, להבנתו לפחות.

<היו"ר משה גפני:>
מה שצריך רישיון עסק זה הצינור - - -

<יורם ראבד:>
בדיוק. שוב, כדי להבהיר את השיטה המומלצת על-ידי המשרד לאיכות הסביבה, השיטה היא שאותה אמוניה שמוזרמת למפעל בצפון תשמש את המפעל בצפון, ותובל במכליות כביש, כמו שנעשה עד לאחרונה, כשהיתה אמוניה לדרום. כך היה. ההבדל היחיד שאין מכל יותר. אין מכל עצום שהפחיד והדאיג את כולם. יש אונייה קטנה שבאה.
<יעל כהן-פארן (המחנה הציוני):>
היא לא כזאת קטנה. תפסיקו - - -
<קריאות:>
- - -

<היו"ר משה גפני:>
יעל, אני לא מסכים. עם כל הכבוד, הוא מדבר.

<יעל כהן-פארן (המחנה הציוני):>
זה כן הדיון.

<רועי פולקמן (כולנו):>
היא קטנה יחסית למכל. יחסית למכל האמוניה היא קטנה.
<היו"ר משה גפני:>
אני לא מקבל את הדיון הזה. עם כל הכבוד, הדיון הזה גם לא נעשה עכשיו בשביל לדון מה כן ומה לא. אני רוצה לדעת איפה זה עומד. הוועדה צריכה לדעת על גורלם של העובדים.
<מיקי רוזנטל (המחנה הציוני):>
כן, אנחנו עוסקים בעובדים עכשיו.

<היו"ר משה גפני:>
בבקשה.
<יורם ראבד:>
יש חלופה נוספת שנבדקת כרגע על-ידי המשרד לאיכות הסביבה, וביקשנו לבחון לאור היעדר רישיון העסק למפעל - - -
<רועי פולקמן (כולנו):>
מה זה "לאור היעדר"? אם זו החלופה וזו ההמלצה, מה הבעיה? הנה, יושבים פה נציגי עיריית חיפה  - - -

<היו"ר משה גפני:>
תיכף אני אתן להם. דקה.

<יורם ראבד:>
אם הם יגידו אמן, אנחנו מתפזרים ועושים מסיבה לפני החג. בהנחה שאנחנו נמצאים באותו מצב שהיינו עד לפני שעה, שעיריית חיפה עומדת בסירובה לתת רישיון עסק, או יותר נכון, עומדת בסירובה להפעיל את המפעל בצפון, זו המשמעות של זה - - -
<רועי פולקמן (כולנו):>
לעיריית חיפה יש סמכות - - -

<דב חנין (הרשימה המשותפת):>
חברים, אי-אפשר ככה.

<רועי פולקמן (כולנו):>
אם אתה עומד בתנאי החוק, עיריית חיפה היא לא - - -

<היו"ר משה גפני:>
רועי, אני לא מסכים לזה, עם כל הכבוד.

<יורם ראבד:>
רועי, יכול להיות שיש - - -

<היו"ר משה גפני:>
לא. אתה לא עונה לו. 

<יורם ראבד:>
אני לא אענה לו, אבל אני אענה לחלל.

<היו"ר משה גפני:>
לא, זה היה בעבריינות בגלל שזה בלי אישור של היושב-ראש.

<רועי פולקמן (כולנו):>
אני מושך את השאלה.

<היו"ר משה גפני:>
בבקשה.

<יורם ראבד:>
אנחנו כמובן בדעה - - -

<היו"ר משה גפני:>
התחלת להגיד שיש לכם עוד הצעה.

<יורם ראבד:>
אנחנו כמובן בדעה שהיעדר רישיון עסק למפעל בצפון זה בניגוד לחוק ואפשר לעתור לבית משפט, רק שזה הליך שייקח מן הסתם, כמו שלוקח לבית משפט, וזה לא זמן שעומד בפנינו.

<היו"ר משה גפני:>
ולכן מה? התחלת להגיד.

<יורם ראבד:>
החלופה הנוספת שביקשנו מהמשרד לאיכות הסביבה לבדוק, וזה מה שהמשרד - - -

<היו"ר משה גפני:>
המשרד להגנת הסביבה.

<יורם ראבד:>
 - - - היא החלופה שאומרת הבאת אותה אונייה קטנה לנמל, פריקת האונייה בשטח הנמל למכליות כביש והובלה לדרום, ואינשאללה, אם נקבל אישור, גם לצפון.

<יעל כהן-פארן (המחנה הציוני):>
זה בטוח?

<היו"ר משה גפני:>
אנחנו שוב באותה בעיה.

<קריאות:>
 - - -

<מיכל בירן (המחנה הציוני):>
- - - נראה שזה לא בתום לב, שאתם רוצים להיפטר מהעובדים. אל תמרח אותנו בבקשה באינשאללה. נראה שזה לא בתום לב, אתם רוצים להיפטר גם מהעובדים המאוגדים ומהעובדים בכלל של הצפון.
<קריאה:>
הם כבר קיבלו החלטה.

<יורם ראבד:>
אם שאלת שאלה, אני לא אגיד לך שאת מורחת אותי ואת לא תגידי לי שאני מורח אותך.

<מיכל בירן (המחנה הציוני):>
אני יכולה להגיד לך שאתה מורח אותי - -

<יורם ראבד:>
אז גם אני יכול להגיד לך.

<מיכל בירן (המחנה הציוני):>
- - כשהעובדות לא מתיישבות עם מה שאתה אומר.

<יורם ראבד:>
אז גם אני יכול להגיד לך. את לא מכירה. עם כל הכבוד, דברי בטון אחר, בצורה אחרת, אני אשמח לענות.

<מיכל בירן (המחנה הציוני):>
תודה על שיעורים בנימוסים. זה לא כך.

<יורם ראבד:>
תודה.

<היו"ר משה גפני:>
מי אדוני?

<אמיל לוגסי:>
אני אחראי על מכל האמוניה וכל מערך האמוניה - -
<היו"ר משה גפני:>
אם אפשר בקצרה. אני לא דן כאן בעניין של מכל האמוניה.

<אמיל לוגסי:>
- - 35 שנה. כל קילוגרם אמוניה שהגיע למדינת ישראל ונצרך על-ידי כל מדינת ישראל עבר דרכי ב-35 השנים האחרונות. אני יכול רק לציין שהמתווה הזה שהמשרד להגנת הסביבה אישר, בדק ומצא שהוא פחות מסוכן מאחרים, הוא מתבצע כיום. יבינו כולם שמכלית האמוניה שמגיעה הזרימה בעבר למכל, ומהמכל באותו סדר שאנחנו מדברים עליו. זה התבצע אז והוא ימשיך להתבצע היום אם כל הגורמים יאשרו את המתווה הזה שהמשרד להגנת הסביבה - - -

<יעל כהן-פארן (המחנה הציוני):>
זה היה משהו מאוד גרוע שהפסיקו. אני לא מבינה. מה שהיה הוא שיהיה? אמרת מה שהיה הוא שיהיה.
<יורם ראבד:>
אני אענה לך.

<אמיל לוגסי:>
לא נכון - - -
<היו"ר משה גפני:>
אתה לא מנהל את הוויכוח. מה אתה מציע עכשיו?

<אמיל לוגסי:>
אני מציע שהמתווה הזה שאנחנו מכירים, יודעים וכל העולם השתמש בו, אם זה בפריקה ישירה ואם זה במכליות כביש, שימשיך להתבצע ויציל את כל העובדים האלה שעוד מעט הולכים הביתה.
<היו"ר משה גפני:>
תודה רבה. מאה אחוז. עיריית חיפה.

<גדי מרגלית:>
צהריים טובים. אני מנכ"ל העירייה. אני רוצה לומר מספר דברים. ראשית, אמרה סמנכ"לית המשרד להגנת הסביבה שהיו שלוש חלופות. עיריית חיפה לא הסתירה שמבחינתה חלופה אחת מבין שלושתן היא החלופה המועדפת וגם הבטיחותית ביותר, קרי, חלופת האיזוטנקים. הכוונה באיזוטנקים שאנחנו לא מדברים על אונייה - - -
<היו"ר משה גפני:>
היא לא אמרה ככה.

<גדי מרגלית:>
אני מפרט מה אנחנו רואים בחיוב. לדידנו חלופת איזוטנקים אומרת את הדבר הבא – איזוטנקים למי שלא יודע זה מכל אמוניה קטן של 12 טון, שלמעשה נראה כמו קונטיינר – אמרנו לדידנו שאנחנו מאשרים להביא אונייה שעמוסה באיזוטנקים, לפרוק אותם ישירות לרכבות, למשאיות, למפעל בצפון, למפעל בדרום. דרך אגב, ישב פה דב חנין - - -

<היו"ר משה גפני:>
חבר הכנסת. 

<מיקי רוזנטל (המחנה הציוני):>
הוא יושב פה. הוא עדיין יושב פה.

<גדי מרגלית:>
שינית מיקום. חבר הכנסת דב חנין, נדמה לי שהיה גם נושא יותר מסוכן מהנושא של אמוניה, זה היה ברום, שהכנסת עסקה בו, והתנהלו העניינים שם בהעברה של איזוטנקים. הפעם הפוך – מדימונה לחיפה ואחרי זה נמל אשדוד הצטרף. יתקן אותי חבר הכנסת חנין אם אני לא מדייק.

<דב חנין (הרשימה המשותפת):>
אתה צודק. מדייק.

<גדי מרגלית:>
לגרסת עיריית חיפה אמרנו: מחר אפשר להפעיל את המפעל בצפון – תיכף אני אתייחס לעובדים בצפון – ובתנאי שתגיע אונייה שעמוסה באיזוטנקים, תפרוק את האיזוטנקים בין בערוגות חומ"ס בנמל חיפה. מנכ"ל נמל חיפה הוציא לנו מכתב רשמי לגבי יכולת האחסנה של איזוטנקים בערוגות החומ"ס בחיפה, ומשם בפיזור גם לצפון וגם לדרום.
<היו"ר משה גפני:>
ברור, בוא לא ניכנס לכל הפרטים. אמרה הגב' נזר, סמנכ"לית במשרד להגנת הסביבה, שהבטוח ביותר זה לא האיזוטנקים.
<מיקי רוזנטל (המחנה הציוני):>
מבחינתם.
<שולי נזר:>
אני רוצה לדייק, מבחינת ממשלת ישראל.
<מיקי רוזנטל (המחנה הציוני):>
הם הגוף המוסמך לצורך העניין.

<גדי מרגלית:>
חוות הדעת שנמצאת בידינו שהנושא של אונייה והזרמה בצנרת הוא נושא מסוכן, ואני רוצה לומר שהיתה החלטת ממשלה בשנת 2013 - - -
<איילת נחמיאס ורבין (המחנה הציוני):>
גפני, העובדים ילכו הביתה אם זה ימשיך ככה.
<רועי פולקמן (כולנו):>
גדי, עם כל הכבוד, אני מאוד מכבד אותך, אבל אין לך חוות דעת - - -

<קריאות:>
- - -

<היו"ר משה גפני:>
נראה לי שהוועדה פה נגד עיריית חיפה. אני לא מבין את השמחה.

<יעל כהן-פארן (המחנה הציוני):>
לא, חס וחלילה.

<קריאות:>
- - -

<יעל כהן-פארן (המחנה הציוני):>
- - - למה לחיפה? אם זה ימלא מכליות, תביאו לאשדוד.
<קריאות:>
- - -
<היו"ר משה גפני:>
יורם, אני לא רוצה לשמוע. איתן, מספיק. יעל, אני לא מסכים לדבר הזה. גורלם של העובדים תלוי על כפות האוזניים.
<קריאות:>
- - -

<יעל כהן-פארן (המחנה הציוני):>
- - - מפרץ חיפה תלוי - - -

<היו"ר משה גפני:>
לא קבענו שום דבר. 
<מיקי רוזנטל (המחנה הציוני):>
תנו לו לענות.

<קריאות:>
- - -

<יעל כהן-פארן (המחנה הציוני):>
הם יושבים בכל הישיבות ואוספים את כל הנתונים.
<היו"ר משה גפני:>
יש לי יותר ניסיון במפרץ חיפה, מי זיהם שם את מפרץ חיפה, מי נתן אישורים, מי לא נתן אישורים. עדיף שאני לא אדבר.
<מיקי רוזנטל (המחנה הציוני):>
מי אמר שהאוויר בחיפה הכי נקי בארץ?
<היו"ר משה גפני:>
עדיף שאני לא אדבר.

<קריאה:>
מה זה קשור עכשיו? תתייחסו לעובדים.

<מיקי רוזנטל (המחנה הציוני):>
זה לא קשור. גדי, אתה יכול לענות לי?

<היו"ר משה גפני:>
אני מבקש, מר מרגלית, תעשה לי טובה. אל תתעלם ממני. שאלתי שאלה, אני מבקש תשובה. אמרה הגב' נזר, שהיא מייצגת את ממשלת ישראל בעניין הזה, שהחלופה הבטוחה ביותר זה לא האיזוטנקים, שזו חלופה, אבל חלופה פחות בטוחה. היותר בטוחה זו ההצעה שהיא אמרה על נושא האונייה הקטנה. אני לא מביע עמדה.
<איתן ברושי (המחנה הציוני):>
זאת החלטת הממשלה.
<היו"ר משה גפני:>
אני שואל, האם אתם בעיריית חיפה מתעלמים מהעניין הזה?

<גדי מרגלית:>
אנחנו לא מתעלמים. שאלנו מספר שאלות את המשרד להגנת הסביבה, כולל אמש, בדיון שהקדים לדיון של המנחה הלאומי. ישבנו במשרד והפנינו כמה שאלות למשרד להגנת הסביבה, ואנחנו גם מצפים לתשובות מהם. לדוגמה, עניין הרצפטורים הציבוריים. ולמי שלא מבין, מה ההשפעה של דברים כאלה בניתוח סיכונים כמו שהביאו מומחים כאלה או אחרים, שזה בסדר גמור, כבודם במקומם מונח, לגבי ההשפעות שיכולות להיות כתוצאה או תאונות תפעוליות של אמוניה, או פיגועים כאלה או אחרים, או ממלחמה.
<היו"ר משה גפני:>
תודה רבה. תודה. אתם מכירים את השאלות שמר מרגלית הזכיר?

<שולי נזר:>
בוודאי.

<היו"ר משה גפני:>
אתם אמורים לתת לו תשובות?

<שולי נזר:>
רגע. תן לי. זה חשוב מה לעשות.

<יעל כהן-פארן (המחנה הציוני):>
אבל הוא היושב-ראש.

<שולי נזר:>
סליחה?

<יעל כהן-פארן (המחנה הציוני):>
הוא היושב-ראש.

<שולי נזר:>
אני חושבת שיש לי זכות בסיסית - - -
<היו"ר משה גפני:>
בטח. את מצוינת, אין ויכוח לגבי העניין הזה, אבל אני בלחץ.
<שולי נזר:>
זה לא העניין. ישבנו עם עיריית חיפה בדיון של 12 שעות. הבאנו לשם את כל המומחים, הבאנו את המומחה מחו"ל, הבאנו את המומחה מהארץ שעשה את הערכות הסיכונים, הצגנו הכול, ענינו על כל השאלות.

<היו"ר משה גפני:>
טוב.

<שולי נזר:>
רגע. הם שלחו מסמך עם 33 שאלות, חלקן יותר משמעותיות, חלקן פחות, אנחנו נשיב להם. אנחנו עובדים, בודקים את הדברים ברצינות.
<היו"ר משה גפני:>
כמה זמן?

<שולי נזר:>
בימים הקרובים. הם הביאו לנו רשימה של רצפטורים חדשים, לרצפטורים האלה יש משמעות. אנחנו בודקים אותם, והם יקבלו תשובה.
סליחה, משהו אחד - - -

<היו"ר משה גפני:>
חבר הכנסת דב חנין, אתה רוצה להתייחס בבקשה? ואחרי זה יעל.
<דב חנין (הרשימה המשותפת):>
אני לא אתייחס בקיצור, אני אגיד מה שיש לי להגיד.

<היו"ר משה גפני:>
תגיד את כל מה שאתה רוצה להגיד.

<דב חנין (הרשימה המשותפת):>
תודה רבה.

<שולי נזר:>
אני יכולה רק - - -

<היו"ר משה גפני:>
מה?

<שולי נזר:>
רק משהו אחד שנאמר פה חשוב לשים על השולחן. ציין מנכ"ל העירייה שיש חוות דעת מטעמם שמראה שחלופה כזאת או אחרת יותר בטיחותית. אני חייבת לציין שאנחנו לא קיבלנו חווֹת דעת כאלה. ביקשנו מהעירייה. ביקשנו גם לראות את הערכות הסיכונים. שאלת, חברת הכנסת פארן, אם עשינו - - -
<גדי מרגלית:>
הם הועברו אליכם יום אחרי הדיון הארוך.

<היו"ר משה גפני:>
לא.

<שולי נזר:>
שאלת אם עשינו הערכות סיכונים, והתשובה שלי היתה בוודאי, זאת הפרקטיקה הכי בסיסית. אם רוצים לחוות דעה על חלופה כזאת או אחרת, צריך לעשות הערכת סיכונים. עשינו הערכות סיכונים ואפילו מחמירות, פרסמנו אותן, הן מצויות באתר המשרד. אני חייבת לציין שחוות דעת והערכת הסיכונים שתומכת או מעלה בסיס מדעי אל מול טענת עיריית חיפה, עוד לא ראינו. אנחנו נשמח לקבל. הדבר היחיד שקיבלנו מהם בשלבים מתקדמים של הדרך זה סקר ספרות שהם עשו באמצעות רוברט טיילור, סקר ספרות מאוד-מאוד בסיסי, אין פה אפילו בסיס מדעי קרוב להצדקה של חלופה כזאת או אחרת, לא משנה. אם יש חווֹת דעת כאלה, אני פונה אליכם שוב. אנחנו מנסים לקיים אתכם דיון ענייני, מקצועי, לוקחים ברצינות רבה כל טענה שאתם אומרים. אנחנו מתקשים לעשות את זה, כי התגובות הן לא בהלימה, לפחות לרצון שלנו לפחות, הענייני, לקיים דיון מקצועי. אבל אם יש חוות דעת כאלה מקצועיות - - -
<גדי מרגלית:>
- - -
<היו"ר משה גפני:>
לא, לא, לא. מר מרגלית, אסור להתערב באמצע. אתה רוצה, תבקש רשות דיבור, אבל אני מבקש הגב' נזר - - -
<קריאות:>
- - -

<שולי נזר:>
מה שהיא אומרת, היא אומרת מה שהמשרד אומר, והיא אומרת את זה בשם הממשלה. אתה לא יכול להיכנס באמצע ולהגיד שכן העברתם. אני לא הולך לנהל פה ועדת חקירה. אם יש לכם בעיה, אתם יכולים להעביר לה, אתם יכולים להעביר את זה דרך מיכי אלפר, הוא יסכים.

<גדי מרגלית:>
אני אשמח להעביר דרכו.
<היו"ר משה גפני:>
סתם צחקתי.

<גדי מרגלית:>
גם אני.

<היו"ר משה גפני:>
חבר הכנסת דב חנין. בבקשה.

<דב חנין (הרשימה המשותפת):>
תודה, אדוני היושב-ראש, אני אתחיל בשורה התחתונה. את המפעל הזה אפשר להפעיל. אפשר להפעיל את המפעל הזה. אני אתחיל עכשיו מההתחלה, ואני אנסה לעשות את זה קצר ככל האפשר. חברות וחברים, אמוניה זה חומר מסוכן. כל פתרון שיהיה בעניין של אמוניה, יש בו סיכונים מסוימים. אין שום דבר שהוא בטוח באופן אולטימטיבי כשאנחנו מדברים באמוניה, כי אנחנו מדברים בחומר מסוכן. השאלה היא מהם הסיכונים הסבירים ומהם הסיכונים הלוא סבירים. מהם הסיכונים המקומיים הנקודתיים ומהם הסיכונים הגדולים, הגלובליים, שיכולים לייצר אפקטים מאוד-מאוד גדולים.

הוויכוח שקיים בין אונייה לבין איזוטנקים הוא ויכוח שקיים בין שני סוגים שונים של סיכונים. יש סיכונים באיזוטנקים. אבל אם מתפוצץ איזוטנק זה מסוכן, אין ספק, האפקט שלו רע והוא מסוכן, אבל הוא לא איום ונורא והוא לא מייצר סיכון סביבתי גדול מאוד. אני יכול להראות לך את ההפניות לזה, אם תרצי, אחרי הדיון.
לעומת זאת, אם אונייה מתפוצצת בנמל, לפי המחקרים והספרות שאני מכיר, אנחנו בבעיה רצינית מאוד, וגם על זה אני יכול לתת לך את החומרים שיש בידיי, ולכן יש ויכוח. עיריית חיפה לא באה מתוך כוכב אחר, אלא היא נשענת על חוות דעת של מומחים, כולל מומחים בכירים מאוד בטכניון, ששמים דגש גדול מאוד על הסכנה של אוניית אמוניה בנמל, וזה כן נכון. גב' נזר, זה כן נכון.
<שולי נזר:>
אני חייבת להגיד - - -

<היו"ר משה גפני:>
לא. לא. לא.

<דב חנין (הרשימה המשותפת):>
אני יכול להראות לך את זה.

<שולי נזר:>
אני אשמח.

<דב חנין (הרשימה המשותפת):>
ולכן יש כאן ויכוח.

<היו"ר משה גפני:>
מי שצריך להביא את חוות הדעת זה לא חבר הכנסת דב חנין, שהוא מורי ורבי בעניין של איכות הסביבה, אלא עיריית חיפה. היא לא נותנת את ההיתר בעניין הזה, היא צריכה להביא לך את חוות הדעת, זה הכול. זה נורא פשוט.

<דב חנין (הרשימה המשותפת):>
מאה אחוז. אני רוצה להמשיך ולומר: כך או כך יש כאן צורך לשבת. הגורמים הרלוונטיים, עיריית חיפה והמשרד להגנת הסביבה צריכים לשבת ביניהם באיזה מרתון, לקבוע מהו המנגנון הסביר ביותר לראות סיכון נקודתי אחד מול השני. אני לא מכיר את צורת ההתנהלות הזאת, כי כל אחד מחזיק את התורה שלו, וכל תורה - - -

<היו"ר משה גפני:>
לגבי התורה שם יש לי ספקות.

<דב חנין (הרשימה המשותפת):>
- - - ושתי התורות לא מדברות אחת עם השנייה. זה לא הגיוני המצב הזה. זה פשוט לא הגיוני. זה דברים חיצוניים, אבל לגמרי מנוגדים - - -

<קריאות:>
- - -

<דב חנין (הרשימה המשותפת):>
אני רוצה מהנקודה הזאת להגיע, אדוני היושב-ראש, להגיע למה שלדעתי הוא מרכז הדיון עכשיו, כי הנושא הזה של מהו הפתרון המקצועי, יישבו אנשי המקצוע משני הצדדים, ובמרתון של כמה שעות יפתרו את זה.

הבעיה העיקרית שלנו, אדוני היושב-ראש, בדיון הזה היא ההתנהלות של הנהלת המפעל. זו הבעיה. כאן נמצאת הבעיה, ואני אגיד מה הבעיה. קודם כול, היה לנו כאן דיון בכנסת. אנחנו פנינו להנהלת המפעל בינתיים, שיתחשבו בנו, ילכו לקראתנו, חברי הכנסת, יאפשרו לאנשים להמשיך לקבל את השכר שלהם - - -

<איתן ברושי (המחנה הציוני):>
כמה חודשים לפי דעתך ההנהלה שילמה משכורת כשלא עבדו?

<דב חנין (הרשימה המשותפת):>
אני רוצה להגיד לך מה קורה עכשיו.

<קריאות:>
 - - -

<איתן ברושי (המחנה הציוני):>
תיכף תשמע אותי.

<היו"ר משה גפני:>
איתן, אני לא מסכים, איך לך רשות דיבור.

<דב חנין (הרשימה המשותפת):>
המפעל הזה הרוויח - - -

<היו"ר משה גפני:>
דב, אני מבקש לא לדבר אתו, אני מבקש להגיד לוועדה, ואני מבקש לקצר עד כמה שאפשר.

<דב חנין (הרשימה המשותפת):>
אני מאוד מקצר, אני מסיים. 

<היו"ר משה גפני:>
בבקשה.

<דב חנין (הרשימה המשותפת):>
המפעל הזה הרוויח ומרוויח מיליונים. אנחנו מדברים על מפעל רווחי. אף אחד לא עושה פה טובה לאף אחד. אבל כשאומרים לוועדה: אנחנו נשהה את הפיטורים ואנחנו נשלם לעובדים שכר, ועכשיו גורמים לעובדים לשלם לעצמם באמצעות ימי החופשה שלהם, זה גם ביזוי של העובדים וזה גם ביזוי של ועדת הכנסת.
בשורה התחתונה, אני מתפלא על התנהלות של הנהלה של מפעל, שהוא מפעל רווחי, שבמקום להילחם על המפעל הזה ובמקום לשבת עם העירייה ועם המשרד להגנת הסביבה, באותו מרתון מקצועי, שיבטיח את הפתרונות ממחר בבוקר, ההנהלה מתנהלת כאילו יש לה אינטרס שהמפעל ייתקע, ואם הוא ייתקע יפטרו את העובדים, ואם יפטרו את העובדים, אולי ייקחו במקומם עובדים אחרים ולא יהיה הסכם קיבוצי, והכול יהיה יותר זול, וימשיכו להרוויח המון כסף, אבל יצטרכו לשלם פחות לעובדים. זו השערורייה האמיתית.

<היו"ר משה גפני:>
תודה רבה. מיכל בירן.

<מיכל בירן (המחנה הציוני):>
אני צריכה לרדת לריאיון, אני מתנצלת. שתי נקודות קצרות. האחת, לגבי העניין המקצועי. רבאק, די. היינו בדיון הזה כבר מספיק פעמים. יעל, כשאת מחזירה את הדיון לחוק, גם את זה אני לא רוצה לשמוע. יש פול של אלטרנטיבות שהמשרד להגנת הסביבה אישר. ולא רק זה, אני מבינה ששר הכלכלה – מישהו כבר אירח את הדיונים האלה עם כל הגורמים. די. תמצאו פתרון. זה לא אמור להיות הדיון שלנו. כבר הייתם בדיונים, נמצאתם כולם באותו חדר. תגיעו למסקנות ותפסיקו אתם למרוח את זה.

<היו"ר משה גפני:>
דברים נכונים.

<מיכל בירן (המחנה הציוני):>
נקודה שנייה, אחרונה, לגבי ההנהלה – אנחנו פוגשים פה הרבה מאוד אנשים, אני לא חושבת שאתם עושים את זה בתום לב, ובגלל זה אני לא קואופרטיבית לדיון על זה שאתם מפסידים כסף מזה שזה סגור. ראינו פה הרבה אנשים, ראינו הרבה מפעלים, יעידו, גם התאחדות התעשיינים, מאוד אכפת לי ממפעלים שנמצאים במצוקה, ואז אני אומרת לעובדים: הגיע הזמן להדק חגורות. אני חושבת שלא בתום לב הבאתם אותנו למצב שבו אנחנו נמצאים. דאגתם שלא יהיה מפעל אמוניה, שכולנו מסכימים שהוא החלופה הטובה ביותר, ועכשיו אתם מנצלים את זה שכולנו מגויסים למאבק הזה בשביל העובדים, וכפי שאמר דב חנין, ואני לא ארחיב על זה, אתם לא עומדים בסיכומים מול הוועדה, פוגעים בעובדים, וזה לא מקובל.
<היו"ר משה גפני:>
תודה רבה. יעל כהן-פארן.
<יורם ראבד:>
הם אומרים לי ובורחים.

<היו"ר משה גפני:>
אני אאפשר לכם. לא יהיה פה דבר שמישהו לא יקבל רשות דיבור.

<יורם ראבד:>
הנימוס אומר שהיא גם תמתין ותשמע תשובה.

<היו"ר משה גפני:>
אין נימוס. לא, אין נימוס.

<מיכל בירן (המחנה הציוני):>
אני מאחרת.

<היו"ר משה גפני:>
מה זה נימוס? איפה כתוב בתקנון של הכנסת נימוס?

<יורם ראבד:>
סליחה, אתה צודק. אתה צודק. מתנצל. אני פשוט לא מהכנסת.

<היו"ר משה גפני:>
אתה לא מהכנסת. מיכל בירן סומכת עליי שאני אשמע את התשובות שלכם ואני אגיד לה.

<מיקי רוזנטל (המחנה הציוני):>
אתה רוצה שנדבר על תקנון האתיקה של עורכי-הדין?

<יורם ראבד:>
אפשר לדבר על זה.

<מיקי רוזנטל (המחנה הציוני):>
לא כדאי לך.

<יורם ראבד:>
אני אחראי לו?

<היו"ר משה גפני:>
כדאי לכם לדבר על התקנון של חברי הכנסת. יעל כהן-פארן, בבקשה.

<יעל כהן-פארן (המחנה הציוני):>
אני רוצה להגיד את זה בצורה ברורה. נכון שכביכול יש פה חזרה לשאלת הפתרון, אבל זה לא סתם. מה קורה? הנהלת החברה מלחיצה בכוונה את הממשלה עם העובדים, עושה את זה שוב ושוב, ושוב ושוב, ושוב ושוב, כדי שיבחרו את הפתרון שנוח לה. ואנחנו יודעים שיש פנייה של מבקר המדינה לחקור חשדות לפלילים ולשחיתות בתחום הזה בעניין של האמוניה ושל קבלת ההחלטות.
חברי, יש לנו פה אחריות, כי הדיונים שנערכים כאן, אסור שייתנו אור ירוק לכל פתרון, ולו שיהיה, גם לתושבי המפרץ.
גפני, אני יודעת שליבך עם נושאי סביבה, ואתה עוסק בזה המון שנים - -
<היו"ר משה גפני:>
נכון.

<יעל כהן-פארן (המחנה הציוני):>
- - אבל זאת לא הוועדה שבה דנים מאוד לעומק בפתרונות סביבתיים. ולכן כן, אני מצטערת לומר, אני לא סומכת את ידי על כל דבר שהמשרד להגנת הסביבה חותם עליו. סורי, אני מכירה אותם די לעומק, וגם בסיפור הזה, ואני יודעת שיש דיונים.

<היו"ר משה גפני:>
את סומכת על עיריית חיפה שנתנה אישור לבז"ן להרחבה?

<יעל כהן-פארן (המחנה הציוני):>
גפני, אני יודעת שעיריית חיפה בסיפור הזה עומדת כאן בצד הנכון עם התושבים. זה אני חייבת לומר על השולחן. אם עכשיו הפתרון הוא להביא אונייה שתמלא מכליות, תביא אונייה גם לאשדוד. מה הבעיה? למה שלא תהיה אונייה באשדוד? אתה יודע למה, גפני?
<היו"ר משה גפני:>
למה?

<יעל כהן-פארן (המחנה הציוני):>
כי שם יש יותר מדי בוחרי ליכוד.

אני רוצה פתרון. אני רוצה פתרון שיהיה נכון למפעל - - -
<היו"ר משה גפני:>
אם אפשר, בבקשה. היא אומרת שיש בוחרי ליכוד באשדוד. אם אתם יכולים להביא אמוניה לאשדוד - - -
<יורם ראבד:>
אנחנו צריכים קודם להתפקד לליכוד...
<יעל כהן-פארן (המחנה הציוני):>
הם לא יביאו לשם בחיים. אני רוצה להגיד בצורה ברורה שאם יש פתרון שמקובל על הגנת הסביבה, שמקובל על המפעל ושמקובל על עיריית חיפה, צריך ללכת אליו. זהו, ולא לסגור את המפעל, ותפסיקו להגיד: אנחנו סוגרים, אנחנו סוגרים. זה לא ייתכן. זה כמו מוכר הארטיקים שאומר שהוא הולך, תרדפו אחריי. די. יש פתרון, תיישמו אותו. תודה.
<היו"ר משה גפני:>

תודה רבה. איתן ברושי, ובתנאי שאתה לא מדבר עכשיו על חקלאות.
<איתן ברושי (המחנה הציוני):>
אני אדבר על מה שמתחייב מהדיון. 
<היו"ר משה גפני:>
תגיד מה שאתה רוצה.

<איתן ברושי (המחנה הציוני):>
שאלת הפתרון גם קשורה ללוחות זמנים, משום שמה שאמר פה חברי דב חנין הוא דבר מיותר, משום שהיו פה אין סוף ישיבות עם שרת המשפטים, עם שר הכלכלה, עם השר להגנת הסביבה. אני לא מכיר עוד נושא, חוץ מהאיום האירני, שהעסיק את הממשלה - - -
<קריאה:>
- - -

<איתן ברושי (המחנה הציוני):>
סליחה, תנו לי. עכשיו תקשיבי. אני לא מכיר שום נושא שהעסיק את הממשלה יותר מהעניין הזה, למעט העניין האירני. שניהם לא נפתרו. שני הנושאים לא נפתרו, לא העניין האירני - - -

<קריאה:>
- - -

<איתן ברושי (המחנה הציוני):>
למה אני אומר את זה? משום שלא חסרים פה דיונים. מאחר שזה מוקלט, אני לא אגיד פה מילה גסה. חסרה פה יכולת החלטה. לא חסרים דיונים ויש גם שאלה של היתכנות, ולכן שאלתי אותך, דב חנין, כמה חודשים. הייתי במפעל, אני מדבר אתם גם מעבר לזה - - -

<גדי מרגלית:>
מי היה אתך במפעל?

<איתן ברושי (המחנה הציוני):>
רגע. רגע. אין לי טענה אליך. יש לי רק שאלה אחת. אפשר לדבר בלי גבול, בסוף צריך לקבל החלטה. מותר גם להתווכח, מותר גם לריב, אבל בסוף צריך להחליט. ומי משלם את המחיר? אלפי עובדים. לא רק אלה שפה, גם מעגלים נוספים. 
אין-סוף שנים המכל הזה עמד, גם במלחמות הוא עמד, גם בטילים של חיזבאללה הוא עמד.
<יעל כהן-פארן (המחנה הציוני):>
בנס. בנס.

<איתן ברושי (המחנה הציוני):>
רגע. אני בעד איכות הסביבה.

<יעל כהן-פארן (המחנה הציוני):>
די. סגרו את המכל. לא נכנסים לדיון הזה.

<היו"ר משה גפני:>
די. אנחנו לא נסיים את הדיון פה.

<איתן ברושי (המחנה הציוני):>
יעל, זה לא הובלת הבקר עכשיו, תני לי רגע.

<היו"ר משה גפני:>
בבקשה.

<איתן ברושי (המחנה הציוני):>
מספיק הובלתם בקר. אני רוצה לומר, אדוני היושב-ראש, שיש פה דבר לא הגיוני. יש פתרונות ולא מסוגלים לקבל החלטות. הדיון עכשיו הוא לא על הפתרון, אלא על הביצוע. יש יותר מדרך אחת, והבעיה היא ששום דבר לא קורה. ולכן לפי דעתי אין לנו יכולת החלטה, משום שיש כאן מעגל ממשלתי ומעגל של עיריית חיפה. הממשלה יכלה להפקיע - - -
<איילת נחמיאס ורבין (המחנה הציוני):>
סליחה, זה גם של ההנהלה, עם כל הכבוד. 

<איתן ברושי (המחנה הציוני):>
אני מדבר עכשיו על הפתרון של מחר בבוקר. אני חושב שהממשלה עשתה טעות שהיא לא כפתה מכרז בזמנו. היה יכול להיות פתרון. יש יותר מדרך אחת, אבל אין יכולת לאכוף אף אחד מהדברים.

<היו"ר משה גפני:>
מה אתה מציע?

<איתן ברושי (המחנה הציוני):>
אני אגיד לך מה אני מציע. עם כל הכבוד, עיריית חיפה ידעה להעריך אותם. הממשלה צריכה להפקיע את הסמכויות ולקבל החלטה כך או כך. למיטב ידיעתי לא ניתן לבצע בו זמנית בשני המקומות את המכלים הקטנים, ולכן יש פה גם שאלה של היתכנות. יושב פה גם נציג העורף שיגיד מה דעתו. ההחלטה יכולה להיות בשלבים. שלב ראשון, אונייה, שלב שני, מכלים. 
דבר אחד ברור – דב יצא – העובדים האלה לא צריכים לקבל עכשיו דמי אבטלה, הם צריכים לקבל משכורת על עבודה וצריך לחדש את הפעילות. מה שצריך לקבוע בין היתר זה ההיתכנות. יש יותר מפתרון אחד, לא כולם אפשריים באותה מהירות, לא באותה עוצמה, אפשר גם לבצע פתרון בהדרגה, להתחיל במכלית, לעבור למכלים הקטנים שצריך לייצר. אין היתכנות למכלים קטנים משני הצדדים בו זמנית.
גפני, יש איזה גבול, כאזרח לא רק כמי שיושב פה. איך נראית המדינה? מה רוצים מהעובדים? מה יבינו האזרחים? אני מציע שהוועדה תחליט, עד כמה שניתן, שהיא קוראת לממשלה לרכז את הסמכויות בידיה ולאכוף פתרון. לאכוף פתרון, יש גבול להתעללות בעובדים. תודה.

<היו"ר משה גפני:>
תודה רבה. מיקי, אתה רוצה לדבר?
<מיקי רוזנטל (המחנה הציוני):>
אני רוצה להגיד רק דבר אחד.

<היו"ר משה גפני:>
תגיד משפט אחד, אני רוצה לסכם.

<מיקי רוזנטל (המחנה הציוני):>
במדינה מתוקנת ממשלה מחליטה וזה בסדר, אבל יש גם חוק שמונע ממנה להחליט החלטות דורסניות. בעיית המשילות פה היא קרדינלית. מה שצריך זה לקרוא לממשלה לשבת עם עיריית חיפה ועם המפעלים עד שייצא עשן לבן. צריך לקבל החלטה, אין מה לעשות. בסוף צריך להחליט.
<היו"ר משה גפני:>
תודה רבה.

<איילת נחמיאס ורבין (המחנה הציוני):>
רגע, אני ביקשתי.

<היו"ר משה גפני:>
אם אפשר, בקצרה. רק אל תחזרי על הנושא עצמו של איכות הסביבה.

<איילת נחמיאס ורבין (המחנה הציוני):>
מה פתאום, לא חוזרת. גם אני שאלתי על האיזוטנקרים, כי אני חושבת שאנחנו סוף-סוף צריכים לדעת מי פה מונע את הפתרון. עם כל הכבוד, ברושי, כשאתה מזכיר את המעגלים של מקבלי ההחלטות, הנהלת החברה גם נמצאת במעגלים של מקבלי ההחלטות, והנהלת החברה לטעמי גם עשתה הרבה טעויות, אז בואו נשים את זה - - -
<איתן ברושי (המחנה הציוני):>
מה הם עושים מחר?

<איילת נחמיאס ורבין (המחנה הציוני):>
נכון. לא בכול אני לא מסכימה אתך. בדיון הקודם דיברנו על זה שאתה שמרת על המדינה ואני הייתי בחוץ-לארץ, דיברנו 40 דקות - - -
<היו"ר משה גפני:>
עכשיו ירדה לי האחריות בגלל שחזרת...

<איילת נחמיאס ורבין (המחנה הציוני):>
לא יכול להיות שאנחנו לא מקבלים תשובות ממשרדי הממשלה. למשל בנושא של מכליות הכביש, שאני לא יודעת אגב מה עמדת עיריית חיפה, לדעתי הם עדיין לא קיבלו אפילו תשובה מהמשרד להגנת הסביבה, כשהיו אמורים לקבל תשובה עד סוף אוגוסט. תהיה פה התמרחות, ונצטרך לעשות דיון עוד פעם, אתה לא תאמין, בעשרת ימי תשובה. עכשיו אנחנו בסליחות, בין ראש השנה ליום כיפור נצטרך לעשות עוד פעם דיון, כי לא יהיה פתרון, וצריך להגיד את האמת.
יכול ברושי להגיד כמה שהוא רוצה: אנחנו נגיד לממשלה שאתם חייבים לקבל החלטה. גפני, הם לא רוצים.
<היו"ר משה גפני:>
זה מה שהם אמרו לי. אני יודע שזה "כלכליסט".

<איילת נחמיאס ורבין (המחנה הציוני):>
אנחנו לא מצליחים לייצר פה פתרון, כי מישהו שם רגל. עכשיו צריך להחליט רק מי זה.
<היו"ר משה גפני:>
תודה רבה. אני לא מאפשר יותר חוץ מהנהלת המפעל, שאמרתי בקצרה.

<קריאה:>
העובדים, אנחנו יושבים בבית.

<איילת נחמיאס ורבין (המחנה הציוני):>
העובדים חייבים.

<היו"ר משה גפני:>
אני אתן לעובדים.

<קריאה:>
הכול בשבילנו ואתה לא שומע אותנו.

<היו"ר משה גפני:>
אני אתן למישהו מהעובדים. אני אתן לנציג העובדים, תחליטו מי. יורם, בבקשה.
<יורם ראבד:>
אני רוצה שני דברים קצרים. אני אומר מילה וסמנכ"ל החברה פה ייתן עדכון לגבי מה קורה עם העובדים ובית הדין לעבודה, כי בסך-הכול זה ברקע, אז כדאי שהדברים יובהרו.
נאמרו פה הרבה דברים, הקשר לעובדות לא כל-כך - - -

<היו"ר משה גפני:>
תמקד את התגובה.

<יורם ראבד:>
ישבנו פה בישיבה קודמת ונתבקשנו לתת שלושה שבועות, כדי שבשלושת השבועות האלה לא רק נשלם שכר, אלא גם נשב ונדון בפתרון. אני רוצה לספר לכם מה עשינו – אפס. אפס. נקבעה ישיבה לאחר מספר ימים אצל שרת המשפטים, שר הכלכלה והשר להגנת הסביבה, בישיבה הזאת השתתפו המשרדים, השרים בראשות המשרדים, והשתתפה עיריית חיפה, אנחנו לא שותפנו בישיבה. עמדנו בחוץ, היה לנו מעניין. אין לנו טענה. המחשבה היתה שדיון בין המשרדים לבין העירייה במנותק מאתנו הוא הדרך הנכונה להגיע לפתרון. ישבו שעות, ובתום אותן שעות, משום שעיריית חיפה העלתה כל מיני טענות ומענות, חלק מהטענות היו שהם לא ראו את חווֹת הדעת עד לאותו עניין – בסוגריים, הם כן ראו – קבעו השרים שיוקצב שבוע, ובתוך אותו שבוע המשרד להגנת הסביבה יעלה לחיפה עם כל המסמכים, יישב עם עיריית חיפה, שוב בלעדינו, אנחנו עדיין מחוץ למשחק, ובמהלך אותו שבוע ימסרו להם את כל חווֹת הדעת, את כל המסמכים ויענו על כל השאלות.
<איילת נחמיאס ורבין (המחנה הציוני):>
זה היה השבוע האחרון?

<יורם ראבד:>
זה היה השבוע השני מאותם שלושה שבועות שהקצבנו לעניין. עד לאותו רגע אף אחד לא דיבר אתנו מילה. העובדות חשובות, כי אפשר לצעוק עלינו ולהגיד: הנהלה, הנהלה.
<איילת נחמיאס ורבין (המחנה הציוני):>
כשאני אומרת "הנהלה", אתה יודע על מה אני מדברת.
<יורם ראבד:>
איילת, את צודקת, ועוד לא דיברתי אלייך, אני מדבר על העיקרון.

<איילת נחמיאס ורבין (המחנה הציוני):>
סבבה.

<יורם ראבד:>
בתום אותו שבוע נתכנסה ישיבה נוספת בראשות שר הכלכלה, במשרד הכלכלה.
<קריאות:>
- - -

<היו"ר משה גפני:>
רבותי.

<יורם ראבד:>
אפילו אני לא מצליח לשמוע את עצמי ככה. אז אתה יכול?

<היו"ר משה גפני:>
התקיימה ישיבה - - -

<יורם ראבד:>
אצל שר הכלכלה בנוכחות עיריית חיפה וחיפה כימיקלים. בישיבה הזאת אמרה בתשובה לאמירה של המשרד להגנת הסביבה – אמרה עיריית חיפה: למה אין חוות-דעת? אין לנו מומחים. יש לנו פרופסור לכימיה, פנסיונר מעיריית חיפה. אין חוות-דעת.

<גדי מרגלית:>
זה לא נכון.
<היו"ר משה גפני:>
לא, לא. מר מרגלית. אז זה לא נכון. אז מה? אז מה אם זה לא נכון? בבניין הזה צריך להגיד נכון? אצלכם אומרים הכול נכון?
<גדי מרגלית:>
משתדלים.

<איתן ברושי (המחנה הציוני):>
עד יום כיפור חוזרים לפה - - -
<היו"ר משה גפני:>
לא חוזרים לשום דבר עכשיו. אם יש חוות-דעת או אין חוות-דעת, אני סומך על המשרד להגנת הסביבה.

<יורם ראבד:>
אין להם חוות-דעת מומחה בתחום של הגנת הסביבה, יש להם חוות-דעת מומחה של פרופסור לכימיה בתחום הכימיה. "צלול" מבחינתי היתה מאוד ישרה והגונה בדיון הזה ואמרה: רבותי, גם אנחנו לא הגשנו חוות-דעת. מנכ"לית צלול, אני מצטט אותה: לא הגשנו שום חוות-דעת.
אמר המשרד להגנת הסביבה: רבותי, אם יש לכם הערות, אם יש לכם שאלות, למרות שכל מה שהגשתם זה אסופת מאמרים, ולא מעבר לזה, תנו לנו, נבחן את זה. סיכם השר שזה מה שייעשה. תנו את ההערות שלכם בתום הישיבה והמשרד יגיב לזה.
<היו"ר משה גפני:>
יורם, תודה. הבנו את הדברים.

<יורם ראבד:>
אנחנו מבחינתנו, ברגע שתאושר האונייה עם הזרמה ישירה למפעל, שזה המהלך הבטוח ביותר, ועם כל הכבוד, בוודאי לחברי הכנסת, ואפילו לנו, אנחנו לא מתיימרים להבין בבטיחות. המשרד להגנת הסביבה לא עוסק רק באיכות סביבה, אלא יש פיקוד העורף, יש שב"כ. רק לסבר את אוזניכם, אותם איזוטנקים – המקום היחיד, היחיד בעולם, שמוכן למלא איזוטנקים כרגע כניסיון זה מצרים. אני לא רוצה לומר לכם מה אומרים גורמי הביטחון על זה ואיך יבדקו כל איזוטנק. אני לא מדבר על הורדה והעמסה של כל איזוטנק. רבותי, זה פורום מכובד, אתם לא מכירים את הנושא. אנחנו חיים אותו.

<היו"ר משה גפני:>
תודה רבה.

<יורם ראבד:>
מילה לגבי העובדים.

<היו"ר משה גפני:>
אני מבקש עדכון לגבי העובדים, אבל במשפט.

<ניר יצחקי:>
אני סמנכ"ל משאבים, חיפה כימיקלים.

<היו"ר משה גפני:>
במשפט. איפה עומד העניין בבית הדין לעבודה?

<ניר יצחקי:>
בקצרה. אחרי שהשהינו את הפיטורים, הגענו אחרי זה לבית דין לעבודה בחיפה, לנשיא בית הדין לעבודה, מתקיים דיון, מונה מגשר בחסות בית הדין, יובל רכלבסקי, שאמור לדון בנושא.

<איתן ברושי (המחנה הציוני):>
עד מתי הוא צריך לסיים את העבודה?

<מיקי רוזנטל (המחנה הציוני):>
בנושא של העובדים או בנושא הקודם?

<היו"ר משה גפני:>
עובדים. עובדים.

<ניר יצחקי:>
 בתקווה להגיע להסכמות עד סוף החודש. בסוף חודש ספטמבר אמורות להתקבל החלטות, או על-ידי המגשר בהסכמה, או על-ידי בית הדין. חשוב לי באותה נשימה להגיד שחיפה תממש את הפתרון של האונייה הקטנה אם היא תאושר.
<איתן ברושי (המחנה הציוני):>
כמה זמן זה לוקח?
<ניר יצחקי:>
זה ייקח משהו כמו חודש, חודש וחצי. לממש את פתרון האונייה הקטנה זה משהו ישים, הוא קורה בעולם. כמו שיורם אמר, איזוטנקים זה משהו שלא פועל בעולם, לא מובילים כך אמוניה. אין מספיק ציוד. גם מה שאנחנו הולכים לעשות הוא כרגע ניסיוני וזמני, וזה מה שאנחנו הולכים לעשות.
<גדי מרגלית:>
החלפתם מכל גדול במכל צף? אני לא מבין את זה.

<ניר יצחקי:>
יש את הגורמים - - -

<היו"ר משה גפני:>
מה אתה עונה? אני מבקש להפסיק.

<קריאה:>
אתה לא המומחה שאמור להבין את זה.

<גדי מרגלית:>
 אני רק גר שם.
<יורם ראבד:>
גם אני לא מומחה. 

<קריאה:>
כולנו גרים שם.

<יורם ראבד:>
אתה גר שם ואתה גם פוליטיקאי.
<היו"ר משה גפני:>
מה זה הדבר הזה? אני מבקש לא להתווכח. מרגלית, זה לא בסדר.

<גדי מרגלית:>
בסדר גמור. אתה לא נותן לנו להציג את הצד שלנו עד הסוף, אדוני היושב-ראש.
<מיקי רוזנטל (המחנה הציוני):>
אדוני, אני מציע לשלוח אותם אליי לבוררות, בתוך 24 שעות אני מסיים את הנושא.

<היו"ר משה גפני:>
אני שולח את עיריית חיפה אליך קבוע. בבקשה, מי מייצג את העובדים?

<מיקי רוזנטל (המחנה הציוני):>
אתה לא מכיר אותי. הם לא יוצאים ממני עד שיש החלטה.
<היו"ר משה גפני:>
אתה כנראה לא מכיר את הבעיה.

<מיקי רוזנטל (המחנה הציוני):>
אני מכיר.

<היו"ר משה גפני:>
אתה לא מכיר. אני אומר לך שאם זה מה שאמרת, אתה לא מכיר את הבעיה.

<מיקי רוזנטל (המחנה הציוני):>
אתה לא מכיר אותי.

<היו"ר משה גפני:>
אני מכיר אותך ואני מכיר את מי שרוצה שזה לא יזוז מסדר-היום.

<מיקי רוזנטל (המחנה הציוני):>
אני יודע ואני אומר לך - - -

<היו"ר משה גפני:>
בבקשה. מי נציג העובדים?

<אליהו לוטטי:>
אני. אני חבר ועד.

<היו"ר משה גפני:>
בבקשה.

<אליהו לוטטי:>
אני רוצה קודם כול להעמיד את הדברים על דיוקם. מאז הישיבה האחרונה בוועדת הכספים כל מה שההנהלה עשתה מלבד להתעלל בעובדים ולהתנכל להם, היא לא עשתה דבר. מה שדנים היום בבית הדין לעבודה זה על סגירת המפעל הצפוני. כל מה שאנחנו עושים פה, שאנחנו רוצים לבקש בשם כל העובדים שכל אזרח שיתקבל למפעל הזה שלא ישכח את העובדים של אתר צפון, כי אתר דרום כן יעבוד וכן יכול לעבוד כבר היום, ומה שמתאים לדרום מתאים גם לצפון. זה אותו פתרון, אין פתרונות אחרים. זה פשוט רצון של ההנהלה לעשות ככה וככה. זה נכון מה שאמר חבר הכנסת דב חנין על הנושא של שינוי אוכלוסיית העובדים שתהיה במפעל, ועל זה מתבסס הדבר הזה. הם לא משכו את הדבר, כולל בדיונים שאנחנו נמצאים בהם אצל המגשר.
<היו"ר משה גפני:>
מר לוטטי, יש לי שאלה אליך. המפעל הזה הוא מפעל שמרוויח - - -
<אליהו לוטטי:>
הרבה. מרוויח הרבה.

<היו"ר משה גפני:>
הלכתי להגיד "הרבה" ולקחת לי את המילה. אני בא לעבוד אצלכם בוועד העובדים. המפעל הזה מרוויח הרבה. מכל הדיונים האלה בסוף עלול לקרות, אני מקווה שלא יקרה, אנחנו נעשה הכול שזה לא יקרה, שהמפעל הזה ייסגר. הוא עלול. זה נמצא - - -
<אליהו לוטטי:>
זה לא רק נמצא, הם כבר קיבלו החלטה.

<היו"ר משה גפני:>
מר לוטטי, תקשיב רגע לשאלה שלי. אם היה מדובר על מפעל – אנחנו עושים פה למפעלים הרבה מאוד, יש מפעלים מפסידים – שאנחנו מחזיקים באצבעות, שהמפעל ימשיך לעבוד בגלל העובדים, אנחנו דואגים לסיוע ממשלתי כזה או אחר, קרן לעסקים, קרן לעסקים במצוקה. כאן המפעל מרוויח. לו הייתי בעלי המפעל, הייתי עושה הכול כדי שהמפעל יעבוד. אם המפעל יעבוד, העובדים נשארים, הרי ברור מה שיקרה. כל מה שנעשה עכשיו זה לא בידיה של הנהלת המפעל. יכול להיות שהם התנהגו לא בסדר, יכול להיות שבמשך השנים הם היו צריכים להתייחס אחרת, אבל הדיון לא בידיים שלהם עכשיו. הדיון הוא בין עיריית חיפה לבין הממשלה.
<מיקי רוזנטל (המחנה הציוני):>
מה זה משנה עכשיו?
<אליהו לוטטי:>
עכשיו, עכשיו אתה בידיים שלהם.

<היו"ר משה גפני:>
מה בידיים שלהם? הם מוכנים להתחיל מחר.

<קריאות:>
- - -

<היו"ר משה גפני:>
מר לוטטי, אני יושב-ראש ועדת הכספים, ועדת הכספים עוסקת בהמון דברים. כשאחרים נמצאים בפגרה, אנחנו פה. אני מעלה את הנושא של חיפה כימיקלים כבר כמה פעמים לדיון. גם היום. הדיון הוא רק על העובדים. כל הנושא שלנו זה הנושא הזה. אני חושב שאתם צריכים להתמקד בעובדים, לא לדבר מה הנהלת המפעל עושה, מה המשרד הזה עושה, מה עיריית חיפה עושה. תעזבו את זה. אתם רוצים את העבודה שלכם. עבדתם כל השנים, המפעל מצליח, יש לו הרבה רווחים, זו צריכה להיות ההתמקדות של העניין. זהו.
<עמי וטורי:>
אני יכול רק משפט אחד?

<היו"ר משה גפני:>
עוד משפט אחד, וזהו, ואני נותן לעיריית חיפה, כדי שלא יבואו אליי בטענות. בכל מקרה הם יבואו בטענות, אבל אני אתן לכם. בכל מקרה הם יבואו בטענות.

<גדי מרגלית:>
לא נבוא.

<היו"ר משה גפני:>
אתה בעל הבית.

<עמי וטורי:>
יש לנו בקשה אחת מהנהלת המפעל. זה מפעל רווחי מאוד. המפעל כרגע בצפון משחק כל הזמן - - -
<היו"ר משה גפני:>
מה אתה רוצה שהם יעשו? תן עצה. תן לי עצה, אני אעשה את זה מיד.
<עמי וטורי:>
הייתי מבקש שיטפלו בבעיות שלהם עם הרשויות בלי להצמיד כל הזמן אקדח לרקה של העובדים.

<היו"ר משה גפני:>
בקשה טובה. תודה רבה. מר מרגלית, מה לא נתתי לך להגיד?

<גדי מרגלית:>
שני דברים. קודם כול, אנחנו נמצאים בגישור באמצעות בית משפט שנמצא - - -
<היו"ר משה גפני:>
והעובדים.

<גדי מרגלית:>
בית משפט לעבודה. אנחנו נמצאים גם ההנהלה, גם הנהלת חיפה כימיקלים. העובדים ועיריית חיפה – אנחנו נמצאים בתהליך של גישור. מונה מגשר בשם יובל רכלבסקי - - -

<מיקי רוזנטל (המחנה הציוני):>
זה כבר נאמר.

<היו"ר משה גפני:>
נאמר.

<גדי מרגלית:>
אז אני אומר עוד פעם.

<איתן ברושי (המחנה הציוני):>
הוא בא מעמק יזרעאל, אנחנו מכירים אותו. איש טוב.

<גדי מרגלית:>
אני שמח שהוא איש העמק. הדבר השני, אני חייב לומר - - -

<היו"ר משה גפני:>
זה נאמר פה, אבל בסדר, טוב שגם אתה אומר את זה.

<גדי מרגלית:>
אני רק אומר שהתהליך הזה בגישור ואני רק אומר שאני מאמין קטן מאוד לצערי בנושא של המפעל הצפוני, משום שגם בתצהיר שהגיש הבעלים של המפעל - - -

<היו"ר משה גפני:>
תאמין. תאמין. תאמין. אמונה.

<גדי מרגלית:>
יש לי אמונה. מן הסתם יש לי.

<מיקי רוזנטל (המחנה הציוני):>
מדינת ישראל כבר פתרה בעיות יותר מסובכות.

<היו"ר משה גפני:>
כן, פה פתרנו בעיות במפעלים מפסידים.

<מיקי רוזנטל (המחנה הציוני):>
גם אצלכם בעירייה פתרו בעיות יותר מסובכות.

<יורם ראבד:>
אם אתה לא מאמין, זה לא יעבוד.

<קריאה:>
עם גישה חיובית של העירייה, זה ייפתר.

<גדי מרגלית:>
באנו עם הפתרון, אבל אמר השופט מלצר שגם הממשלה מדברת בכמה קולות, בעיקר במשרד להגנת הסביבה. אם תשאלו את מנהל המחוז, הוא מדבר אחרת.
<היו"ר משה גפני:>
תודה רבה. רבותי, אני מסכם את הדיון כדלהלן.

<איתן ברושי (המחנה הציוני):>
אפשר להציע הצעה?

<היו"ר משה גפני:>
רגע. תאזין קודם. אחרי שאני אסכם.

<איתן ברושי (המחנה הציוני):>
לזה אני התכוונתי. לפני שאתה מחליט.

<היו"ר משה גפני:>
אחרי שאני אסכם, תגיד גם אתה, ונראה אולי נשלב הכול יחד. אולי זה יהיה אותו דבר.

<איתן ברושי (המחנה הציוני):>
תודה רבה.

<היו"ר משה גפני:>
תמונת המצב הזאת שבה אנחנו נמצאים היא תמונת מצב פשוט לא נורמלית מבחינת השלטון. מצב בלתי מתקבל על הדעת. אני תיכף אגיד משהו לגבי מה שאני יודע בניגוד לאחרים כשהייתי יושב-ראש ועדת הפנים והגנת הסביבה, מה היה אז עם עיריית חיפה, אפילו לא בשלטון הנוכחי, אחרי זה היה גם בשלטון הנוכחי, אבל אניח את זה בצד.
יש תמונת מצב שיש מאות עובדים במפעל רווחי, שפרנסתם וחייהם תלויים בעניין הזה. אנחנו כל הזמן אומרים כאן בוועדה שכאשר בן-אדם עוזב את העבודה שלו ומפוטר זה גובל בפיקוח נפש, ומדובר על מאות עובדים, במפעל רווחי שלא היה כדוגמתו בדיונים כאן.

איפה הבעיה? הבעיה היא שמתנהל ויכוח, שאני מעיד עליו. הרי היינו אמורים להיות שם, מיקי רוזנטל, אנחנו מכירים את זה. התקיימו דיונים בין המשרדים, עם השרים, הנהלת חיפה כימיקלים בכלל לא נכנסה לחדר, וזה נכון מה שיורם ראבד אמר קודם, אנחנו מכירים את זה, רצו שגם אנחנו נבוא, בסוף אנחנו לא היינו, אבל זה גם לא היה משנה את תמונת המצב, אנחנו לא הרשות המבצעת, והיה צריך פשוט לקבל החלטה, וההחלטה אומרת לאיזה מהלך הולכים.

אני רוצה את הגנת הסביבה, אני רוצה שיהיה כמה שפחות סיכון, כחבר כנסת שעוסק בעניין הזה אני רוצה שיהיה כמה שפחות זיהום, וזיהום שם כמעט ולא קיים. אנחנו מדברים כבר שבועות ארוכים. דיברתי עם כל השרים הנוגעים בדבר, גם עם אלקין, גם עם השר להגנת הסביבה, גם עם שרת המשפטים וגם עם שר הכלכלה. היה צריך לשבת, כמו שאמר דב חנין קודם, או אני לא זוכר מי אמר. אתה? גם דב חנין אמר?
<מיקי רוזנטל (המחנה הציוני):>
דב לפניי, הוא יותר ותיק.
<היו"ר משה גפני:>
- - - לשבת ולגמור את העניין הזה באחד מהדברים.
<מיקי רוזנטל (המחנה הציוני):>
בהסכמה.
<היו"ר משה גפני:>
בהסכמה.

<מיקי רוזנטל (המחנה הציוני):>
אגב, גם לא חייבים דרך אחת. אפשר לבחור משהו מדורג. משולב.

<היו"ר משה גפני:>
את זה היה צריך לעשות. יש בלבנו על כל ההתנהלות הזאת. זה שאתה, מר מרגלית, מנכ"ל העירייה, אומר שהעברתם למשרד להגנת הסביבה דוחות, אומרת הגב' שולי נזר שהיא לא קיבלה. עכשיו היא קיבלה. אני מבקש שהיא תבחן את זה באופן מהיר ותיתן תשובה. תשבו יחד. אני לא אדבר יותר מדי על עיריית חיפה, מכיוון שעיריית חיפה, כשהייתי יושב-ראש ועדת הפנים והגנת הסביבה, נלחמתי על הנושא של מכל האמוניה. אתם, הגוף השלטוני שנקרא "עיריית חיפה", נלחמתם שזה יישאר. כמה מלחמות היו בדרך. כאשר היה מדובר על הרחבת בז"ן, אתם הסכמתם, אתם, הגוף השלטוני שנקרא "עיריית חיפה". היום יש סיבה, אני לא יודע מהי, שאתם מבקשים להגיע עד הקצה, ששם תגידו ששמרתם על הגנת הסביבה. בסדר. תעשו את זה מהר, משום ש-400 עובדים זה על הגב של כל מי שעוסק בעניין הזה. קרי, המשרד להגנת הסביבה, דהיינו הממשלה, ועיריית חיפה.
ביקשתי מהיועצת המשפטית של הוועדה, ואני הולך להחתים את חברי הוועדה, מי שירצה – המצב הזה הוא בלתי נסבל. אין מציאות כזאת שבה יש שני גופים שלטוניים שמתווכחים ביניהם האם העבירו דוח או לא העבירו דוח, על גבם של עובדים – אני מבקש שיהיה לא חוק מתלהם, אלא שהחוק יאמר שיהיה עובד מדינה, שאם יהיה מצב כזה שתהיה פגיעה בכלכלה באופן אמיתי, דרמטי, והמצב יהיה כזה שבו לא נמצא פתרון בדיונים האלה, העסק הזה נסחב, תהיה סמכות לאותו עובד להביא את הנושא הזה של ההיתר על רישוי עסקים, שזו אבן הנגף. אני משוכנע שאם עיריית חיפה היתה יודעת שיש שוט שמונף עליה, אני לא אומר שזה צריך להיעשות באופן מתלהם – אם לא מגיעים להסכמה עם אותו עובד שיהיה אחראי על הנושא הזה – צריך להביא את זה למליאת הממשלה. לא יכול להיות מצב כזה שאנחנו מתווכחים מי הביא דוח ומי לא הביא דוח. אני בטוח שאם עיריית חיפה היתה יודעת שאפשר לקבל החלטה בלעדיה, היא גם היתה מגיעה להסכמה, בגלל שהפערים כבר קטנים מאוד, מאוד-מאוד. המשרד המקצועי בעניין הזה, עם כל הכבוד לעיריית חיפה, זה לא עיריית חיפה, זה המשרד להגנת הסביבה. 
<גדי מרגלית:>
שלא מדבר בקול אחד.
<היו"ר משה גפני:>
אתה לא יכול להפריע לי באמצע. עיריית חיפה, אם היא רוצה, היא יכולה לעשות הפיכה צבאית, זה בסדר... אבל כל עוד שזה לא נעשה, יש סדר במדינה הזאת. 
<גדי מרגלית:>
חס וחלילה.

<היו"ר משה גפני:>
יש משרד מקצועי שמופקד על העניין, יש פקידים שזו העבודה שלהם וזה התפקיד שלהם.
<איתן ברושי (המחנה הציוני):>
שרים, לא פקידים.
<היו"ר משה גפני:>
לא. פקידים, אנשים שזה המקצוע שלהם.

לכן אני מבקש שני דברים: האחד, תסיימו את הדיון ביניכם ותסיימו את הדיון מהר. הולכים על דרך כזאת – דרך כזאת, הולכים על דרך אחרת – דרך אחרת. אנחנו רוצים את הדרך הכי נקייה מבחינת איכות הסביבה. אנחנו רוצים את הדרך הכי טובה מבחינת הבטיחות. חשובים לנו התושבים שנמצאים באזור המפרץ. 

מיצינו את הדיונים. עם כל הכבוד, צריך לקבל האחד את השני, לגמור את העניין ולהפסיק לעשות דיונים עם תמונות בעיתונים. מספיק. לכן אני אניח את הצעת החוק הזאת, אני אנסה להחתים את חברי הוועדה. מי שירצה – יחתום, מי שלא ירצה – לא יחתום. אני לא חושב שמדינה מתוקנת בעולם המערבי יכולה להתנהל בצורה כזאת שרק בגלל שלא העבירו דוח בזמן, עובדים הולכים הביתה במפעל מרוויח. לא יהיה דבר כזה.
המסקנות שלי מהדיון הזה הן שתיים: האחת, תפתרו את הבעיה. תסיימו את הדיון הזה. בדיון הזה, עם כל הכבוד, הפערים הם כבר לא גדולים. אתם, עיריית חיפה, לא יכולים לעשות כרצונכם. יש מדינה, חוץ מעיריית חיפה, שיש לה משרדי ממשלה עם אנשי מקצוע. אני לא אומר שתקבלו את דעתם, אבל תשבו ביחד כדי לסיים את הסאגה הזאת. במקביל, אני חושב שזה מה שעבר לידינו. אני לא אסכים יותר לדבר כזה. מדינה מתוקנת, צריך שיהיה לה כוח שלטוני. כשיש ויכוח כזה כשהוא על כלכלה נטו, אין פה דברים אחרים, יש פה עניין של עובדים ושל רווח מהמפעל, וכל הנושא הזה שברור, מכל האמוניה כבר לא קיים, עכשיו קיים רק הוויכוח הזה. את זה אני רוצה שתסיימו. בכל מקרה אנחנו בפגרה, אני לא יכול להניח את זה על שולחן הכנסת. זה מוכן לי, אני אבקש מהעוזרים שלי שיחתימו את חברי הוועדה. בכל מקרה אני אניח את זה. כמובן, אם תפתרו את הבעיה עוד קודם, העצבים שלי ירדו, אבל אני חושב להניח את זה בכל מקרה, בעזרת השם.
<אליהו לוטטי:>
מה עם העובדים? ההנהלה רוצה בסוף ספטמבר כבר לפטר את כולם.
<היו"ר משה גפני:>
מה השאלה?

<אליהו לוטטי:>
מה יעשו עם העובדים? ההנהלה כבר הוציאה - - -

<יורם ראבד:>
עניתי על זה. יש הליך גישור שמתקיים.

<אליהו לוטטי:>
מדברים על הנושא של סגירת המפעל.

<היו"ר משה גפני:>
עם כל הכבוד, ההחלטה הראשונה של הוועדה לשבת מהר - - -
<אליהו לוטטי:>
מה אתנו?

<היו"ר משה גפני:>
אתם לא מנותקים ממה שקורה. צריך לפתור את הבעיה, כדי שהמפעל יעבוד. לשבת ולסיים את זה, זה בר פתרון. ובמקביל, לא יכול להיות מצב שהעובדים יהיו בני ערובה, אז אני מבקש להניח הצעת חוק, שזה ייקח יותר זמן בגלל שאנחנו בפגרה, אחרת הייתי מניח את זה מיד, הייתי הולך לממשלה והייתי אומר: תשמעו, זה לא יכול להימשך בצורה כזאת, אני מבקש לעשות את זה בהליך מהיר. אין לנו הליך מהיר, בגלל שאנחנו בפגרה. הם צריכים לסיים את זה. אמרתי שאם הם יסיימו את זה, העצבים שלי בגלל העובדים ירדו, בגלל שאז המפעל ניצל. אין אפשרות לפטר את העובדים כי זה נמצא בהליך משפטי של גישור, ואני שמח על כך, ואני רוצה שזה לא יקרה. איתן.
<איתן ברושי (המחנה הציוני):>
אדוני היושב-ראש, קודם כול, אני מצטרף לדברים שאמרת. הצעת החוק שאתה מעלה לא רלוונטית למקרה הזה, ואני לא מתנגד.

הדיון הזה צריך להיות מסוכם קצת שונה מהדיונים הקודמים. מה שחסר פה זה לוח-זמנים. הייתי פותח את הסיכום כך: ועדת הכספים מחליטה שיש לחדש את העבודה במפעל מידית. דבר שני, עד סוף חודש זה תתקבל ההחלטה, כולל כל מה שמסביב, על הדרך שבה יופעל המפעל. זה יכול להיות יותר מדרך אחת. דבר שלישי, עד הסדרת העניין אין פיטורי עובדים. אל תגיד יותר "תתאמצו".

איפה טמיר? מי כותב את מה שאני אומר?

<היו"ר משה גפני:>
כותבים. כותבים.

<איתן ברושי (המחנה הציוני):>
אני מבקש לומר כך: דבר אחד, ועדת הכספים קובעת שיש להפעיל את המפעל הזה בהקדם האפשרי, ולא יאוחר מאשר עד סוף החודש הזה תתקבל ההחלטה על דרכי עבודת המפעל. כל עוד יש החלטת ממשלה, רק הממשלה יכולה לשנות את ההחלטות שלה. לכן צריך לחזור לממשלה. הממשלה אחראית, לא הפקידים. דבר נוסף, אני אומר שעד הפעלת המפעל – אמרו פה שזה יכול לקחת חודש, חודש וחצי – עד ההפעלה המהירה של המפעל – זה חלק מהשיקול איזה חלופה לבחור – עד הפעלת המפעל העובדים לא יפוטרו. הכול בנוי על זה שמדובר פה על ימים ולא על שנים.

<אליהו לוטטי:>
אין סיבה גם אחרי שהם יפוטרו.
<איתן ברושי (המחנה הציוני):>
הם לא יפטרו, כי המפעל יעבוד. תפסיקו להתעסק עם ההנהלה, תתעסקו עם הממשלה. אחר-כך נשבור את הראש עם ההנהלה. קודם כול, שהממשלה תיצור תנאים שהמפעל עובד.

מה שאמר גפני לכפות, אם צריך לכפות. לא צריך חוק, ממשלה יכולה להפקיע סמכויות.
<היו"ר משה גפני:>
היא לא יכולה. הייתי כל הזמן בדיונים עם ארז קמיניץ. הלוואי וזה היה אפשרי.
<מיקי רוזנטל (המחנה הציוני):>
אי-אפשר. זה לא התנועה הקיבוצית.

<איתן ברושי (המחנה הציוני):>
גם שם לא יכולים. אני רוצה שתכניס את לוח הזמנים.
<היו"ר משה גפני:>
איתן, אני מקבל את כל מה שאמרת, אני רק רוצה להיות ריאלי. אני רוצה שנדע את העובדות. אנחנו יכולים להחליט עד תאריך מסוים שהמפעל חוזר לעבוד - -
<איתן ברושי (המחנה הציוני):>
שמתקבלת החלטה. 
<היו"ר משה גפני:>
- - זה בסדר. אני תומך בזה. ואם לא תתקבל החלטה? יש לך סנקציה עליהם? לא תתקבל החלטה, והמשרד להגנת הסביבה יגיד שזה עיריית חיפה, עיריית חיפה תגיד שזה המשרד להגנת הסביבה.

<איתן ברושי (המחנה הציוני):>
אז אין טעם בכל הדיונים.
<היו"ר משה גפני:>
יש טעם. יש טעם.

<דב חנין (הרשימה המשותפת):>
אני מציע הצעת תיקון קטנה להצעה של איתן. אני מציע שהוועדה תקבע מיד בתחילת הכנס ישיבה של הוועדה, שבה אנחנו מבקשים מכל הגורמים להביא פתרון מוסכם. 
<היו"ר משה גפני:>
אני עושה את זה בכל מקרה, דב.

<איתן ברושי (המחנה הציוני):>
עוד חודשיים?

<דב חנין (הרשימה המשותפת):>
אני מציע שעד אז ייקבע באופן ברור שלא יהיו פיטורים של עובדים.
<היו"ר משה גפני:>
בינתיים יש גישור. קבענו שלא יהיו פיטורים של עובדים שלושה שבועות.

<מיקי רוזנטל (המחנה הציוני):>
לא קבענו, הסכמנו עם ההנהלה. 

<יורם ראבד:>
אין מה לבקש, יש דיון בבית דין לעבודה.
<היו"ר משה גפני:>
יורם ראבד, אני מבקש שלא תפטרו עובדים ואני מבקש שתסיימו את הדיונים בפרק הזמן שאמר איתן ברושי והצטרף אליו דב חנין. אני יודע את המגבלות שלכם, אני יודע את המגבלות של כולם. בעניין הזה יש אשם. אני לא יודע מה יש לכם, לי יש, כי היה צריך לגמור את זה. 

<יורם ראבד:>
גם לנו.

<היו"ר משה גפני:>
אני יודע שמי שאשם זה ועדת הכספים...
<מיקי רוזנטל (המחנה הציוני):>
לא. מי שאשם זה מי שלא נמצא פה.

<קריאה:>
אדוני היושב-ראש, גם את תקופת הביניים הם רוצים שנממן, אם על-ידי ימי חופשה - - -

<היו"ר משה גפני:>
אנחנו נהיה בעניין הזה. אנחנו נשב אתם. צריך ללכת לפתרון ומהר. מה שהציע דב חנין, שאנחנו נכנס את הוועדה בתחילת המושב, את זה אני לא מקבל. יכול להיות שנקיים דיון הרבה לפני תחילת המושב. אני עושה דיונים בפגרה, אתם לא בנים יחידים בעניין. אותנו מעניינים העובדים, לא מעניינים אותנו דברים אחרים. לא אכפת לי הכסף של חיפה כימיקליים, עם כל הכבוד. אכפת לי בימים רגילים, לא היום. היום מעניינים אותי העובדים. לא אכפת לי עיריית חיפה. לא אכפת לי בימים רגילים, אבל לא אכפת לי גם עכשיו. ולא אכפת לי מהמשרד להגנת הסביבה שאכפת לי ממנו בימים רגילים. אני רוצה שיימצא פתרון עכשיו, בימים האלה.
אני מבקש ממך טלפון - - -

<שולי נזר:>
שלי?

<היו"ר משה גפני:>
לא. הגב' נזר, אני מבקש שתתקשרי אליי אם הם לא מעבירים אלייך את הנושא של חוות-הדעת. 

<שולי נזר:>
אני מתנצלת.

<היו"ר משה גפני:>
אמר פה מר מרגלית, שהוא נראה לי איש רציני. הוא אמר שהוא מעביר אליכם את חוות-הדעת. הוא העביר בעבר, את אומרת שלא קיבלת, אז לא קיבלת. הוא אומר שהוא מעביר עכשיו. הוא יעביר פעם נוספת.
<שולי נזר:>
אני חושבת שזה קצת חוטא לעניין. יש לך חוות-דעת שמנמקת למה איזוטנקים בטוחים יותר מול אונייה קטנה, כולל הערכות סיכונים?
<גדי מרגלית:>
יש לנו חוות-דעת שהגשנו באמצעות מומחה דני.
<שולי נזר:>
אותו מומחה דני, שהוא לא דני, הוא בריטי - - -

<גדי מרגלית:>
הם לא עונים על שאלות שלנו.

<היו"ר משה גפני:>
מרגלית, יש יושב-ראש לוועדה.

<שולי נזר:>
את זה קיבלנו, שלא נטעה.
<היו"ר משה גפני:>
אני מדבר על חוות-דעת לגבי מה שעומד על סדר היום.
<יורם ראבד:>
הוא אומר שאין לו.
<היו"ר משה גפני:>
אז אין. החלק הזה של הוויכוח ביניכם זה החלק האומנותי, אין לי זמן לעשות אותו.

<שולי נזר:>
אני חייבת פה להגיד שאת השיח המקצועי סיימנו. אני מתנצלת. הפתרון הוא במישורים אחרים לדעתי שאינם מקצועיים. אנחנו נסייע בכל דרך שהיא, אבל המשרד אישר את כל החלופות, תיעדף אותן, עשה את כל הבחינות לפני שהביא את זה להחלטת ממשלה. מפה זה דברים אחרים - - -
<היו"ר משה גפני:>
בעקבות הדיונים שהתקיימו ולמדתי את העניין הזה, אני מבקש את הצעת החוק הזאת, מכיוון שאי-אפשר ככה לנהל מדינה. לצערי הרב הגעתי למסקנה הזאת בפגרה. אם הייתי יודע שזה הולך לכיוון הזה, כבר הייתי עושה את זה בכנס הקיץ. זה דבר שלא יכול להיות במדינה מתוקנת. הפערים קטנים. אין בעיה בתוך יממה שיישבו עיריית חיפה והממשלה, קרי, המשרד להגנת הסביבה, ואפשר לסיים את העניין הזה. יש לי חשד למה זה לא קורה, אבל חשדות אני לא רוצה להגיד, אני מדבר על דברים מעשיים. יש לי חשד למה זה לא קורה, כנראה שמישהו חושב שאם זה על סדר-היום זה חשוב, זה טוב פוליטית. יכול להיות, לא יודע.
<מיקי רוזנטל (המחנה הציוני):>
מה, יש בחירות? עוד שנה יש בחירות.

<היו"ר משה גפני:>
בחיפה הבחירות הן כבר היום... המציאות הזאת צריכה להסתיים, בגלל שזה על גבם של עובדים במפעל מרוויח. תודה רבה לכם על ההשתתפות. 

<הישיבה ננעלה בשעה 13:07.>

